ODREĐENJE PSIHOLOGIJE 


Riječ psihologija nastala je spajanjem grčke riječi psyche (duša) i izvedenice iz grčke riječi logos 
(riječ, govor) koja označuje znanost. Doslovno psihologija bi bila znanost o duši. Duša je prije svega 
religijski i filozofski pojam te je napušten čim se psihologija počela razvijati kao znanost. Prema 
znanstvenoj psihologiji duša ne postoji kao biološka realnost. 


Krajem 19. i početkom 20. stoljeća psihologija se određuje kao znanost o psihičkim procesima 
(opažanje, pamćenje, učenje, mišljenje, emocije, motivacija....). To su unutarnji procesi koji se 
pojedincu neposredno očituju kao vlastiti doživljaji. Međutim ti subjektivni procesi mogu se očitovati 
ina objektivan način u različitim reakcijama čovjeka, tj. kroz čovjekovo ponašanje. 


Dakle psihologija je znanost o psihičkim procesima i ponašanju. 
Zoran Bujas navodi da psihologija nastoji odgovoriti na pitanja o tome kako mi mislimo, osjećamo i 


djelujemo. 


PSIHOLOGIJA KAO ZNANOST I SVAKODNEVNO PSIHOLOGIZIRANJE 


Ljudi pokušavaju shvatiti svoje ponašanje i ponašanje drugih ljudi, predviđaju ga i objašnjavaju. 
Ponekada su u tome i uspješni. Međutim znanstvena psihologija razlikuje se od svakodnevnog 
psihologiziranja u tome da se temelji na istraživanjima. Svakodnevna objašnjenja ponašanja ljudi 
mogu ponekad biti točna, ponekad pogrešna, a tek znanstvena provjera može dokazati njihovu 
točnost. 


POVIJEST PSIHOLOGIJE 


Razdoblje predznanstvene psihologije 
Tijekom više tisuća godina filozofi su raspravljali o ljudskoj prirodi i dotakli neke probleme kojima se 


danas bavi psihologija (npr. Aristotel, Hipokrat). Nedostatak filozofije je njena spekulativna metoda 
što znači da se filozofi služe samo rasuđivanjem i nagađanjem, a ne iskustvenom provjerom. 


Isto tako u predznanstvenu fazu spadaju i klasične parapsihološke tehnike koje o osobinama 
pojedinca zaključuju na temelju nekih vanjskih znakova. Klasične parapsihološke tehnike su: 
fiziognomika (osobine se procjenjuju na temelju izgleda lica), hiromantija (na temelju crta dlana), 
grafologija (prema rukopisu), frenologija (prema obliku lubanje). Frenolozi tvrde da se na temelju 
izbočenja lubanje možemo saznati o razvijenosti neke osobine. 


Znanstvena faza 

Psihologija se od filozofije odvojila tek krajem 19. stoljeća. Prijelomna godina je bila 1879. godina 
kada je Wilhelm Wundt, njemački fiziolog i filozof, osnovao prvi laboratorij za eksperimentalnu 
psihologiju u Leipzigu u Njemačkoj. U Zagrebu je 1920. godine prvi takav laboratorij osnovao Ramiro 
Bujas. 1929 . osnovao je i Katedru za psihologiju u Zagrebu. 


GRANE SUVREMENE PSIHOLOGIJE 


Temeljne grane psihologije: 


OPĆA PSIHOLOGIJA — nastoji utvrditi opće zakonitosti ponašanja i doživljavanja (npr. istražuje proces 
učenja, pamćenja, mišljenja...) 

EKSPERIMENTALNA PSIHOLOGIJA — istražuje slične teme kao i opća, ali osnovna metoda kojom se pri 
tome služi je eksperiment 

BIOLOŠKA PSIHOLOGIJA — istražuje organske osnove psihičkih procesa (živčani sustav i endokrini 
sustav) 

RAZVOJNA PSIHOLOGIJA — proučava promjene u psihičkom životu tijekom života od začeća do 
duboke starosti 

SOCIJALNA PSIHOLOGIJA — bavi se ponašanjem pojedinca u grupi i društvu, istražuje međuljudske 
odnose. Treba je razlikovati od sociologije koja se bavi društvenim grupama i njihovim međusobnim 
odnosima. 


Primijenjene grane psihologije: 


PSIHOLOGIJA RADA — proučava čovjeka u uvjetima rada s ciljem da čovjeku olakša rad i poveća 
produktivnost 

ŠKOLSKA PSIHOLOGIJA I PSIHOLOGIJA OBRAZOVANJA — bavi se procesom učenja i čimbenicima koji 
na njega utječu. 

KLINIČKA PSIHOLOGIJA I SAVJETODAVNA PSIHOLOGIJA - ove grane psihologije nastoje pomoći 
ljudima u rješavanju njihovih emocionalnih problema i problema u ponašanju. Klinički psiholog 
sudjeluje u dijagnosticiranju i uklanjanju nekih psihičkih poremećaja, u prvom redu emocionalnih 
teškoća i poremećaja u ponašanju. 


RAZLIKA IZMEĐU KLINIČKOG PSIHOLOGA I PSIHIJATRA 


Psihijatri su liječnici, dakle završavaju medicinski fakultet, te nakon toga specijaliziraju psihijatriju. 
Klinički psiholozi završavaju studij psihologije, što im daje bitno drukčije obrazovanje. Psihijatri 
pacijentima mogu propisati lijekove, a psiholozi to ne mogu. Rad psihologa je više usmjeren na 
dijagnostiku psihičkih problema i pri tom koriste različite psihološke testove. 

Psiholozi se više bave lakšim psihičkim poremećajima, a psihijatri težim. 


I psihijatri i psiholozi mogu postati psihoterapeuti, tj. mogu biti uključeni u neke oblike psihoterapije 


za koje moraju biti primjereno obrazovani. Stoga se oni za pojedine vrste psihoterapije dodatno 
osposobljavaju. 


METODE PSIHOLOGIJE 


Glavne metode psihologije su: samoopažanje, opažanje u prirodnim uvjetima, korelacijska metoda i 
eksperiment. 


SAMOOPAŽANJE 


Samoopažanje ili introspekcija je sustavno opažanje vlastitih psihičkih procesa. To je metoda 
svojstvena samo psihologiji i najviše se koristila u razdoblju kada psihologija postaje samostalna 
znanost. 


Nedostaci samoopažanja: 

1.) teško je istovremeno doživljavati i opažati svoje doživljaje (samoopažanje može izmijeniti 
doživljavanje) 

2.) teško je pronaći riječi koje bi opisale raznovrsnost naših doživljaja 

3.) ne postoji mogućnost znanstvene verifikacije izjava ispitanika 


OPAŽANJE U PRIRODNIM UVJETIMA 


Opažanje se vrši tamo gdje se pojava prirodno odvija. Istraživač treba napraviti plan opažanja 

(što će se opažati, kada i kako). Budući da prisutnost opažača može utjecati na ponašanje ispitanika 
opažač se ponekad služi pomagalima npr. skrivenom kamerom, jednosmjernim ogledalom... 

Osim korištenjem pomagala istraživači ovaj problem rješavaju i uključivanjem u grupu opažanih ili 
prikrivaju svoju pravu ulogu. 


KORELACIJSKA METODA 


Kod ove metode izmjeri se više karakteristika jedne veće skupine ispitanika i ispita koliko su te 
karakteristike povezane. 

Veličina povezanosti između dviju karakteristika izražava se jednim brojem koji se zove koeficijent 
korelacije (kreće se od -1 do +1). Ako ne postoji povezanost koeficijent je 0. 

+1 znači maksimalnu pozitivnu povezanost 

-1 znači maksimalnu negativnu povezanost 

Pozitivna povezanost znači da porast jedne izmjerene karakteristike prati i porast u drugoj 
karakteristici. 

Negativna povezanost znači da porast jedne izmjerene karakteristike prati pad u drugoj karakteristici 
(za lakše razumijevanje potraži primjere iz udžbenika na stranici 25 i 26) 

Korelacijska istraživanja omogućuju predviđanje. Korelacija nam govori da su neke stvari povezane, 
ali nam ne govori zašto su one povezane. 


EKSPERIMENT 


Eksperiment je najvažnija metoda znanstvene psihologije. Omogućuje nam da spoznamo uzroke i 
posljedice ispitivane pojave. Eksperiment je postupak kojim se, u kontroliranim uvjetima, namjerno 
izaziva neka pojava radi opažanja ili mjerenja. 

Prednosti eksperimenta su mogućnost preciznog mjerenja, mogućnost ponavljanja eksperimenta i 
stroga kontrola uvjeta. 

Prema mjestu gdje se provodi eksperiment može biti laboratorijski i u prirodnim uvjetima. 
Laboratorijski eksperiment se provodi u laboratoriju i njegova prednost je bolja mogućnost kontrole 
situacije koja se ispituje. 

Eksperiment u prirodnim uvjetima provodi se u stvarnim životnim situacijama gdje se ispitivana 
pojava može dogoditi. Prednost je upravo u većoj sličnosti eksperimentalne sa stvarnom životnom 
situacijom pa je i primjena rezultata bolja. 


METODE PRIKUPLJANJA PODATAKA U PSIHOLOGIJI 


U ove metode spadaju: intervju, anketa, testovi i upitnici, sociometrija. 


INTERVJU 


Intervju je usmjeren razgovor između intervjuirane osobe i psihologa. Psiholozi ispituju ljude o 
njihovim stavovima, osjećajima, razmišljanjima, ponašanjima... Te izjave se onda analiziraju i na 
osnovi te analize donose se zaključci. Ova metoda je dosta dugotrajna pa se koristi za ispitivanje 
manjeg broja ljudi. 


ANKETA 


Anketa također ispituje skupinu ljudi (tzv.populaciju) o njihovim stavovima, ponašanjima... 
Provodi se na većoj skupini ljudi. Npr. ako nas zanima problem pušenja među srednjoškolcima u 
našoj zemlji nećemo ispitati sve srednjoškolce ove zemlje, jer je to skupo i nepotrebno. 

Dovoljno je da odaberemo reprezentativni uzorak. To je uzorak koji dobro predstavlja populaciju 
iz koje je izabran, a ispitanici se biraju slučajnim odabirom. 

Najveći nedostatak ankete su neiskrenost ispitanika pri odgovaranju. 


TESTOVI I UPITNICI 


Služe za mjerenje određenih karakteristika kod pojedinih ljudi. Pomoću njih se ispituju sposobnosti, 
osobine ličnosti, interesi... Postoje testovi maksimalnog učinka koji ispituju razvijenost neke 
sposobnosti. U tim testovima postoje točni i pogrešni odgovori. 

S druge strane, u upitnicima se ispitanicima postavljaju pitanja o njihovu ponašanju i doživljavanju. 
Tu nema točnih i netočnih odgovora, stoga to nisu testovi učinka, već je riječ o tipičnom ponašanju ili 
doživljavanju ispitivane osobe. 


SOCIOMETRIJA 


Sociometrija je postupak koji služi za otkrivanje strukture grupe. Pomoću nje saznajemo odnose 
među članovima grupe, odnose privlačenja i odbijanja, tko je vođa, tko je odbačeni član... 
Ispitanicima se postavljaju pitanja: tko ti je najsimpatičniji u razredu, s kim najviše voliš provoditi 
slobodno vrijeme, koga najmanje cijeniš... 

Na osnovu odgovora nacrta se sociogram -_ slika koja prikazuje odnose u grupi. 


BIOLOŠKE OSNOVE PONAŠANJA 


Veću Antici bilo je genijalnih pojedinaca koji su uvidjeli vezu između mozga i psihičkih 
procesa. Među prvima je bio Alkameon iz Krotona. Međutim velik broj antičkih filozofa, 
a među njima i najveći filozofi Aristotel, Demokrit i Platon nisu spoznali tu povezanost. 
Prema Aristotelu mozak je organ za hlađenje tijela tj. regulator tjelesne temperature. 
Stoljećima je prevladavalo mišljenje da je srce središte razuma i osjećaja. Tek krajem 18. 
stoljeća zahvaljujući frenolozima definitivno se potvrđuje povezanost živčanog sustava i 
psihičkih procesa. 


Dva sustava su važna u regulaciji doživljavanja i ponašanja: živčani sustav i endokrini sustav. 


ŽIVČANI SUSTAV 


Živčano tkivo građeno je od živčanih stanica (neurona) i glija stanica. Glija stanice obavljaju 
pomoćne funkcije: sudjeluju u prehrani živčanog tkiva, učvršćuju ga. Glija stanice ,,drže 
zajedno“ živčane stanice (glija na grčkom znači ljepilo). Ukoliko se neke živčane stanice 
oštete taj prostor popunjavaju glija stanice (glija stanice ,proždiru“ mrtve neurone). 


ŽIVČANA STANICA 


Živčana stanica ili neuron sastoji se od tijela i izdanaka. Stanična tijela grade sivu masu, 

a izdanci bijelu masu živčanog sustava. 

Čovjekov mozak sadrži oko 100 milijarda živčanih stanica. Svaka od tih stanica može biti u 
vezi s više stotina pa i tisuća drugih. 


Na staničnom tijelu razlikujemo dvije vrste izdanaka: dendrite i aksone. 


DENDRITI 

- živčana stanica obično ima više dendrita (grčka riječ dendron — drvo) 

- najčešće su kraći od aksona 

- primaju živčane impulse od drugih živčanih stanica ili osjetnih organa i šalju ih preko tijela 
stanice do aksona 


AKSON 

- duži izdanak (može biti dugačak samo nekoliko dijelova milimetra, a neke stanice imaju 
aksone duže od jednog metra). U mišićima nožnog palca završavaju aksoni čija su stanična 
tijela smještena u leđnoj moždini. 


- prenosi živčane impulse s jedne živčane stanice na druge živčane stanice ili na izvršne 
organe (mišiće i žlijezde) 

- može biti obavijen mijelinskom ovojnicom (mijelinizirani aksoni brže prenose informacije 
kroz vlakno) 

- na završetku se grana u veći broj tankih nastavaka, a na kraju svakog nastavka je završna ili 
sinaptička_kvržica kojom se živčana stanica ,naslanja“ na druge stanice 

- u sinaptičkim kvržicama nalaze se neuroprijenosnici ili neurotransmiteri (kemijske tvari koje 
omogućuju prijenos živčanog uzbuđenja s jedne živčane stanice na drugu) 


NEUROTRANSMITERI 

Najpoznatiji neuroprijenosnici su acetilkolin, noradrenalin, dopamin, serotonini i gama- 
aminobuturička kiselina. Za normalnu funkciju živčanog sustava količina pojedinog 
neuroprijenosnika ne smije biti ni premala ni prevelika. Prevelika ili premala količina 
neuroprijenosnika može dovesti do različitih poremećaja npr. premala količina acetilkolina u 
dijelovima mozga važnim za pamćenje znatno će smanjiti mogućnost zapamćivanja. 

Kod mnogih bolesti uočen je manjak ili višak pojedinih neurotransmitera (shizofrenije, 


bipolarnog poremećaja, Alzheimerove bolesti, Parkinsonove bolesti, multiple skleroze, 
mijastenije gravis, autizma....). 


Učinak različitih droga možemo protumačiti njihovim djelovanjem na količinu 
neuroprijenosnika u mozgu. Npr. kokain povećava količinu dopamina i noradrenalina u 
nekim dijelovima mozga. 


SINAPSA 

Sinapsa je spoj između dva neurona. Nekad se mislilo da su aksoni jedne živčane stanice 
neposredno povezani s dendritima sljedeće živčane stanice. Danas znamo da između njih 
postoji vrlo mali razmak, tzv. sinaptička pukotina. Kada živčani impuls stigne do završnih 
kvržica on izazove izlučivanje neuroprijenosnika u sinaptičku pukotinu. Prijenos impulsa s 
jedne živčane stanice na drugu odvija se dakle kemijskim putem. 


SVOJSTVA ŽIVČANE STANICE 

1) Za razliku od drugih stanica u tijelu živčane stanice se ne mogu dijeliti (ne obnavljaju se). 
Dakle broj živčanih stanica se tijekom života smanjuje (npr. samo jedno alkoholizirano stanje 
uništava nekoliko tisuća živčanih stanica). Međutim iako se broj neurona smanjuje, veze 
između neurona mogu se stvarati tijekom cijelog života. 

Kod osoba koje su doživjele moždani udar ili ozljedu glave ponekad zdravi neuroni mogu 
stvoriti nove veze i preuzeti ulogu koju su prije imali oštećeni neuroni. 


2) Svojstvo živčane stanice koje je naročito izraženo je podražljivost, živčana stanica na 
podražaj reagira elektrokemijskim promjenama. 


PODJELA ŽIVČANOG SUSTAVA 


Živčani sustav se na osnovi smještaja pojedinih dijelova može podijeliti na središnji i 
periferni. 

Središnji živčani sustav čine leđna moždina i mozak. Mozak je smješten unutar lubanje, 
a leđna moždina unutar kralježnice. I mozak i leđna moždina okruženi su tekućinom. 

Ta se tekućina zove cerebrospinalni likvor. U njemu mozak pliva i to ga štiti od udaraca u 
stijenke lubanje. 


PERIFERNI ŽIVČANI SUSTAV 


Periferni živčani sustav čine izdanci živčanih stanica koji povezuju središnji živčani sustav s 


.ve ze 


Ti su izdanci složeni u snopove koji se zovu živci. Stotine ili tisuće aksona čine jedan živac. 
Periferni živčani sustav dijelimo na somatski ili tjelesni te autonomni ili vegetativni. 


SOMATSKI ŽIVČANI SUSTAV 

Unutar somatskog živčanog sustava razlikujemo senzorne i motorne živce. 

Senzorni živci vode živčane impulse od pojedinih osjetnih organa do središnjeg živčanog 
sustava, a motorni živci vode od središnjeg živčanog sustava do skeletnih mišića. 


S obzirom na mjesto gdje izlaze živce dijelimo na: 
moždane — izlaze iz mozga i ima ih 12 pari 
moždinske — izlaze iz leđne moždine i ima ih 31 par 


INTERNEURONI 

Osim senzornih i motornih neurona postoje i interneuroni. Oni se nalaze između dva 
Interneuroni primaju impulse od senzornih neurona i prenose ih na motorne neurone. 
Najveći broj živčanih stanica pripada upravo skupini interneurona. Interneuroni se nalaze u 
mozgu i leđnoj moždini. 


AUTONOMNI ILI VEGETATIVNI ŽIVČANI SUSTAV 

Autonomni živčani sustav dio je perifernog živčanog sustava koji je u vezi s unutarnjim 
organima, krvnim žilama, žlijezdama s unutrašnjim izlučivanjem. Naziv vegetativni dolazi 
zbog toga što taj dio živčanog sustava kontrolira funkcije neophodne za održanje života, a 
naziv autonomni stoga što te reakcije nisu voljne, već se odvijaju automatski. 

Autonomni živčani sustav dijelimo na simpatički (simpatikus) i parasimpatički živčani sustav 


(parasimpatikus). 


Simpatikus se aktivira kada je organizmu potrebna dodatna energija i kada se pojedinac 
sprema na akciju. Parasimpatikus omogućava stvaranje zaliha energije u organizmu (aktivan 
je kada smo opušteni i kada se odmaramo). 


Pojačana aktivnost simpatikusa dovodi do ubrzanog rada srca, ubrzanog disanja, povećanja 
krvnog tlaka, izlučivanja adrenalina, širenja zjenica, povećanja razine šećera u krvi... 
Međutim simpatikus usporava probavu pa krv iz probavnih organa odlazi u mišiće i u mozak. 
Tako organizam dobiva energiju koja mu je potrebna za pojačanu tjelesnu aktivnost. Snažne 
emocije također su praćene pojačanim radom simpatikusa. 


Parasimpatikus ima suprotni učinak od simpatikusa i to omogućava štednju energije. 


SREDIŠNJI ŽIVČANI SUSTAV 


LEĐNA MOŽDINA 


Središnji dio leđne moždine čine tijela živčanih stanica (siva tvar leđne moždine). 
Oko središnjeg dijela su snopovi živčanih vlakana (bijela tvar leđne moždine). 


Leđna moždina ima dvostruku funkciju. Prva je provodna funkcija, kroz nju se provode 
živčani impulsi iz osjetila u mozak i iz mozga u mišiće. 

Ukoliko netko slomi kralježnicu i tako prekine leđnu moždinu može nastupiti paraliza, ali i 
nemogućnost primanja osjetnih informacija iz određenih dijelova tijela. Naravno ukoliko 
komunikaciju s mozgom izgube organi nužni za održanje osnovnih životnih funkcija dolazi do 
smrti. 


Drugo u leđnoj moždini su centri za neke reflekse. Ne stižu svi živčani impulsi do mozga. Neki 
idu od osjetila preko senzornih živaca do leđne moždine, a zatim preko motornih živaca do 
mišića. Refleksne reakcije se ne uče, već je veza između podražaja i reakcije automatska. 
Npr. kada hodamo bosi i nagazimo na oštar kamen, tada automatski i bez razmišljanja, 
odnosno refleksno dignemo stopalo. 


MOZAK 


Mozak dijelimo na: moždano deblo, mali mozak, veliki mozak. Veliki mozak dalje dijelimo na 
limbički sustav i mozgovnu koru. 


MOŽDANO DEBLO 
Moždano deblo se nalazi u unutrašnjosti mozga i kroz njega prolaze živci koji povezuju leđnu 
moždinu i mozak. Upravlja reakcijama koje su nužne za preživljavanje npr. disanjem, 


kucanjem srca, žvakanjem i izlučivanjem sline, regulacijom krvnog tlaka.... Ozljede 
moždanog debla mogu dovesti do smrti. 


Ovaj dio mozga još se zove i stari mozak, jer se pojavio kod čovjekovih predaka još prije više 
milijuna godina. 


MALI MOZAK 

Mali mozak je smješten sa stražnje strane moždanog debla. Omogućuje održavanje 
ravnoteže tijela, regulira tonus mišića i sudjeluje u izvođenju pokreta. 

Povrede malog mozga dovode do poteškoća u koordinaciji pokreta i održavanju ravnoteže. 
Stanice u malom mozgu osjetljive su na alkohol pa ljudi kada popiju čašicu previše imaju 
problem s održavanjem ravnoteže. 


LIMBIČKI SUSTAV s hipotalamusom 

Limbički sustav obuhvaća niz struktura koje su smještene s unutarnje strane svake polutke. 
Pojedini dijelovi limbičkog sustava povezani su gotovo sa svim drugim dijelovima živčanog 
sustava. Ovaj sustav važnu ulogu ima u nastanku emocija i kod pamćenja. 

HIPOTALAMUS 

Hipotalamus je dio limbičkog sustava i u njemu se nalaze centri za osjećaj gladi, žeđi, za 


regulaciju spolnog ponašanja, za regulaciju tjelesne temperature... 
Hipotalamus je povezan s glavnom žlijezdom - hipofizom i time utječe na rad endokrinog 


sustava. Osim toga on utječe i na autonomni živčani sustav. 


MOZGOVNA KORA 

Taj se dio mozga kroz evoluciju razvio najkasnije pa se još naziva novi mozak. 
Kora velikog mozga je odgovorna za odvijanje najsloženijih psihičkih 
mišljenje i govor). 

Mozgovna kora se sastoji od velikog broja živčanih stanica koje su međusobno povezane. 
Te stanice nisu omotane mijelinskom ovojnicom pa je kora sive boje. Površina mozgovne 
kore je naborana (mozgovne vijuge). Ta naboranost mozga omogućava da u relativno malu 
lubanju stane vrlo velik broj živčanih stanica, tj. time se povećava površina mozgovne kore. 


Prema funkciji koru dijelimo na: senzorno, motorno i asocijativno područje. 

U senzorna područja stižu živčani impulsi iz osjetila i nastaju osjeti. U zatiljnom režnju je 
smješteno područje za vid, a područje za sluh je smješteno u sljepoočnom režnju. 

Iz motornih područja impulsi odlaze u mišiće i nastaju voljni pokreti. 

Razvijenost asocijativnih područja omogućuje čovjeku obavljanje funkcija koje ga izdvajaju 
od ostalih živih bića. Omogućuju mu govor, pisanje, rasuđivanje, maštanje, kreativnost... Ova 
područja kontroliraju i programiraju cjelokupno ponašanje jedinke. Oštećenje asocijativnog 
područja u čeonom režnju može dovesti do promjena u osobinama ličnosti. 


Pojednostavljen prikaz načina funkcioniranja živčanog sustava 
Podražaj — osjetni organ — senzorni živci —- senzorno područje mozgovne kore — asocijativno 


područje mozgovne kore — motorno područje mozgovne kore — motorni živci — mišići i 
žlijezde — reakcija 


CENTRI ZA GOVOR 
U mozgovnoj kori nalaze se i središta za produkciju i razumijevanje govora. 


Centar za produkciju govora (motorni centar) ili Brocino područje služi za izgovaranje riječi i 


nalazi se u stražnjem dijelu čeonog režnja. 


Centar za razumijevanje govora (senzorni centar) ili Wernickeovo područje služi za 


razumijevanje govora i nalazi se u stražnjem dijelu sljepoočnog režnja. 


Ovi centri su kod većine ljudi smješteni u lijevoj mozgovnoj polutki i povezani su snopom 
živaca. 

Uslijed oštećenja Brocinog centra dolazi do motorne afazije, što znači da osoba ima 
poteškoće u produkciji govora (ponavlja slogove, pojedine riječi, rečenice su nepotpune i 
gramatički netočne). 

Oštećenje Wernickeovog centra dovodi do senzorne afazije tj. do nemogućnosti 
razumijevanja govora (osoba ne razumije smisao poruke koja joj je upućena). 


Oštećenja pojedinih dijelova kore velikog mozga mogu za posljedicu imati i druge 
poremećaje: 

AGRAFIJA — nemogućnost pisanja 

ALEKSIJA — nemogućnost čitanja 

AKALKULIJA — nemogućnost računanja 

APRAKSIJA — nemogućnost vršenja nekih voljnih pokreta 

AGNOZIJA — nemogućnost prepoznavanja ranije poznatih stvari uz sačuvan osjet (npr. kod 
vidne agnozije osoba vidi predmet, ali ga ne prepoznaje). 


MOZGOVNE HEMISFERE ILI POLUTKE 

Veliki se mozak sastoji od dviju polutki ili hemisfera: lijeve i desne polutke. Polutke su 
međusobno spojene snopom živčanih vlakana. 

Svaka polovica brine se o suprotnoj polovici tijela. Lijeva polovica mozga uglavnom je 

Istraživanja su pokazala da postoje znatne razlike u funkciji lijeve i desne hemisfere. 

Lijeva mozgovna polutka specijalizirana je za govor, čitanje, pisanje, matematiku, logičko 
razmišljanje... 

Desna mozgovna polutka je specijalizirana za razumijevanje prostornih odnosa, glazbene i 


likovne sposobnosti, za prepoznavanje i izražavanje emocija... 
Međutim važnost razlika između lijeve i desne polutke ne bi se smjela prenaglašavati, jer 


informacije stalno prelaze iz jedne hemisfere u drugu i možemo reći da mozak uvijek 
funkcionira kao cjelina. 


SUSTAV ŽLIJEZDA S UNUTRAŠNJIM 
IZLUČIVANJEM 


Žlijezde s unutarnjim izlučivanjem ili endokrine žlijezde izlučuju hormone. Te žlijezde izlučuju 
hormone direktno u krvotok. 

Postoji više žlijezda s unutrašnjim izlučivanjem: hipofiza, štitnjača, nadbubrežne žlijezde, 
gušterača, jajnici u žena i testisi u muškaraca. 


HIPOFIZA 

Glavna endokrina žlijezda je hipofiza. Smještena je u bazi mozga, neposredno ispod 
hipotalamusa koji utječe na njen rad. Hipofiza izlučuje hormone koji utječu na rad štitnjače, 
kore nadbubrežne žlijezde i spolnih žlijezda (zbog toga se hipofiza još naziva glavnom 
žlijezdom). 

Hipofiza izlučuje hormon rasta. Premalo izlučivanje tog hormona u djetinjstvu dovodi do 
patuljastog rasta, a preveliko izlučivanje do pretjeranog rasta tzv. gigantizma. 


ŠTITNJAČA 

Štitnjača je smještena ispod grkljana. Izlučuje hormon tiroksin. Tiroksin regulira brzinu 
metaboličkih procesa u stanicama. Ako štitnjača izlučuje premalo tiroksina u najranijem 
djetinjstvu nastaje težak poremećaj koji se zove kretenizam. Očituje se u mentalnoj 
retardaciji i patuljastom rastu. Postoji posebna vrsta ovog poremećaja tzv. endemski 
kretenizam koji je bio raširen u nekim krajevima, jer je u vodi i hrani bilo premalo joda. 

Jod je nužan za normalno funkcioniranje štitnjače. Danas u razvijenim zemljama taj problem 
ne postoji, jer se kuhinjska sol jodira. 

Nedovoljno lučenje tiroksina u odrasloj dobi (hipotireoza) dovodi do debljanja, iako unos 
hrane nije povećan, usporenog rada srca, loše koncentracije, umora, bezvoljnosti, 
depresije... 

Hipertireoza je pojačano izlučivanje tiroksina i često se javlja zbog izloženosti stresu. 
Simpomi su: gubitak na težini, iako je apetit čak povećan, povišeni krvni tlak, povećani puls, 
napetost, nervoza, strah.... 


NADBUBREŽNE ŽLIJEZDE 

Nadbubrežne žlijezde smještene su iznad bubrega. Sastoje se od dvaju dijelova: srži i kore. 

Iz srži se izlučuju hormoni adrenalin i noradrenalin. Ovi hormoni izlučuju se pri emocionalnim 
reakcijama npr. pri strahu i srdžbi. 

Kora nadbubrežne žlijezde izlučuje skupinu hormona koji se zajedničkim imenom nazivaju 
kortikosteroidi. Dugotrajnije doživljavanje neugodnih emocija može prouzrokovati 
poremećaje u izlučivanju kortikosteroida. Ovakav poremećaj može smanjiti obrambene 
snage organizma, što može pogodovati razvoju bolesti. 


GUŠTERAČA 

Gušterača se nalazi neposredno ispod želuca. Ona izlučuje hormone koji reguliraju 
metabolizam šećera u krvi. Gušterača izlučuje inzulin i glukagon. Inzulin smanjuje razinu 
šećera u krvi, a glukagon je povećava. 


SPOLNE ŽLIJEZDE 

Spolne žlijezde su jajnici u žena i testisi kod muškaraca. Jajnici izlučuju ženske spolne 
hormone estrogene i progesteron. Testisi izlučuju muške spolne hormone među kojima je 
glavni hormon testosteron. Spolni hormoni utječu na oblikovanje primarnih i sekundarnih 
spolnih karakteristika. Djelomično su odgovorni i za regulaciju spolnog ponašanja. 

Malu količinu spolnih hormona izlučuju i nadbubrežne žlijezde. Tako u žena nalazimo i malo 
količinu muških spolnih hormona, dok u muškaraca nalazimo malu količinu ženskih spolnih 
hormona. 

Jajnici i testisi imaju još jednu važnu funkciju proizvode spolne stanice (jajnici jajne stanice, a 
testisi spermije). 


OSJETI | PERCEPCIJA 


Čovjek je okružen s mnoštvo podražaja. Kako bi na njih mogao primjereno reagirati 

mora ih opaziti tj. percipirati. 

Osjeti su doživljaji koji nastaju kao posljedica djelovanja podražaja na naše osjetne organe. 
Razlikujemo osjetilo vida, sluha, okusa, mirisa, dodira, osjetilo za ravnotežu i kinestetičke 
osjete. 

Svaki osjet povezan je s mnoštvo drugih osjeta u cjelovit doživljaj. Taj doživljaj nazivamo 
percepcijom. 

Percepcija je doživljaj koji nastaje kao rezultat mozgovne ,obrade“ informacija koje dolaze iz 
naših osjetnih organa. 

Svaki se osjetni sustav sastoji od receptornog dijela koji je na tijelu smješten tako da do njega 
lako dopiru podražaji (npr. oči, uši, jezik....). 

Najvažniji dio receptornog dijela su receptorske stanice koje su specijalizirane za primanje 
određenih podražaja (npr. receptorne stanice u oku reagiraju samo na elektromagnetske 
valove određene duljine). 

Svaki osjetni sustav sastoji se od tri dijela: osjetila, senzornog živca i senzornog dijela mozga 
u kojem nastaje osjetni doživljaj. 


MJERENJE OSJETLJIVOSTI 

Istraživače zanima koji je najmanji intenzitet podražaja potreban da se u nekom osjetnom 
sustavu izazove osjet. Najmanja količina energije podražaja koja izaziva osjet naziva se 
apsolutni limen. Apsolutni prag je onaj intenzitet podražaja koji izaziva osjet u 50% slučajeva. 


Da bismo uspješno opažali našu okolinu nije dovoljna samo sposobnost otkrivanja prisutnosti 
nekog podražaja, već i sposobnost razlikovanja različitih podražaja. 

Istraživače zanima koliko se neki podražaj mora promijeniti da bi ispitivana osoba primijetila 
tu promjenu. Ta promjena naziva se diferencijalni limen. 

Diferencijalni limen je najmanja razlika između dva podražaja koju netko može primijetiti. 
Muzičar kako bi dobro naštimao instrumente mora biti sposoban razlikovati vrlo slične 
zvukove. 


NEKE POJAVE U PODRUČJU PERCEPCIJE 


OSJETNA ADAPTACIJA 

Osjetna adaptacija je smanjenje osjetljivosti nekog osjetnog organa uslijed duže izloženosti 
nekom stalnom i nepromjenjivom podražaju. 

Osjetna adaptacija je korisna za nas jer nam omogućuje da usmjerimo pažnju na nove 
informacije iz naše okoline, a da nam pri tome ne smetaju oni podražaji koji su stalno 
prisutni. 


OSJETNA REKUPERACIJA 

Kod osjetila vida postoji i jedan izniman slučaj ,adaptacije“ kada umjesto pada u osjetljivosti 
dolazi do njezina povećanja. Radi se o prilagodbi na mrak, tzv. rekuperaciji. Rekuperacija je 
povećanje osjetljivosti osjetila tj. mogu se opaziti sve slabiji intenziteti podražaja. 

Dobra rekuperacija se postiže nakon jednog sata boravka u tami, a maksimalna tek nakon 
četiri sata. 


PAOSJET 

Paosjet je pojava da osjet ne nestane istovremeno s prestankom podražaja nego traje još 
neko vrijeme pa se postepeno gubi. 

Paosjet je osjet koji ostaje i nakon uklanjanja podražaja, a osobito je izražen u vidnom 
području. 


SINESTEZIJA 

Sinestezija je zanimljiva pojava koju imaju samo neke osobe. Uslijed djelovanja podražaja na 
jedno osjetilo istovremeno se javljaju doživljaji i u području drugog osjetila. Fiziološka teorija 
tumači sinesteziju širenjem živčanih impulsa iz jednog senzornog centra u drugi. 


OSJETNI SUSTAVI 


OSJETILO VIDA 


Glavni dijelovi oka su: zjenica, šarenica, leća i mrežnica. Svjetlost u oko ulazi kroz zjenicu. 
Veličinu zjenice regulira jedan obojen mišić koji ju okružuje. Taj se mišić zove šarenica. Zatim 
svjetlost dolazi do leće koja svjetlost usmjerava na mrežnicu ili retinu. Mrežnica se nalazi u 
stražnjem dijelu oka. Kada slika nekog objekta dođe do leće, ona se okreće. Dakle, slika se na 
mrežnicu projicira naopačke, ali se ponovno okreće u mozgu, pa će vidni osjet koji nastaje u 
mozgu odgovarati stvarnom položaju predmeta. 


U mrežnici se nalaze receptorske stanice koje su osjetljive na svjetlost. Postoje dvije vrste 
receptorskih stanica: štapići i čunjići. 


Štapići su osjetljivi i na male količine svjetlosti, pa su oni vrlo korisni za snalaženje u uvjetima 
slabijeg osvjetljenja. Stoga nam oni omogućuju noćno viđenje. Ima ih oko 120 milijuna i u 
najvećem broju se nalaze u perifernim dijelovima mrežnice. Zato se slabije osvijetljeni 
predmeti bolje uočavaju ako u njih ne gledamo izravno nego perifernim vidom. 


Čunjići se u najvećoj mjeri nalaze u sredini mrežnice i ima ih oko 6 milijuna. Oni su u prvom 
redu specijalizirani za opažanje različitih boja. Čunjići su osjetljivi na tri osnovne boje: crvenu, 
zelenu i plavu. Do sljepoće za pojedine boje dolazi kada određene vrste čunjića nema ili ih je 


premalo. Čunjići su zaduženi za razlikovanje boja i oštrinu vida (centralni vid). 


Na mjestu gdje vidni živac izlazi iz oka nema receptorskih stanica, pa se to mjesto naziva 
slijepa pjega. Mjesto u mrežnici gdje su čunjići najgušći zove se žuta pjega. Žuta pjega se 
nalazi u središtu mrežnice i tu je slika najoštrija. 


Osobe koje imaju problema s funkcioniranjem štapića dobro vide po danu, ali noću kada ima 
manje svjetlosti, one ne vide gotovo ništa. S druge strane osobe kojima ne funkcioniraju 
čunjići imaju problema s prepoznavanjem boja. 


DALTONIZAM 

Potpuna sljepoća za boje je vrlo rijetka. Mnogo je češća djelomična sljepoća za boje. Osobe 
koje imaju poteškoća u razlikovanju boja zovu se daltonisti. Postoji više vrsta sljepoće za 
boje. Najčešće je riječ o poteškoćama u razlikovanju crvene i zelene boje. Ova poremećaj je 
nasljedan, tj. žene koje ne moraju imati taj poremećaj, mogu na sinove prenijeti gen 
odgovoran za poremećaj. Zato je ovaj poremećaj daleko češći kod muškaraca (8% 
muškaraca). Nešto rjeđe se pojavljuje poteškoća u razlikovanju žute i plave boje. 

Mnogi ljudi nisu ni svjesni da su daltonisti. Ovaj poremećaj se ne može izliječiti i predstavlja 
prepreku kod odabira pojedinih zanimanja. Daltonisti ne mogu biti profesionalni vozači, 
vlakovođe, piloti, pirotehničari, kemijski laboranti, električari, frizeri, kozmetičari, 
zubotehničari, liječnici, zubari, ne mogu raditi u prehrambenoj i tekstilnoj industriji... 
Postoje posebni testovi koji služe za dijagnosticiranje sljepoće za boje. 


OSJETILO SLUHA 


Uho se sastoji od vanjskog, srednjeg i unutarnjeg uha. Funkcija vanjskog i srednjeg uha je 
skupljati i prenositi zvučne valove do receptora u unutarnjem uhu. 

Zvučni valovi ulaze kroz vanjsko uho do bubnjića koji se nalazi na ulazu u srednje uho. 
Bubnjić zatitra i te se vibracije prenose do koščica koje se nalaze u srednjem uhu. Slušne 
koščice provode živčano uzbuđenje do unutrašnjeg uha. U unutarnjem uhu se nalazi 
pužnica, a u pužnici se nalaze receptorske stanice za sluh. Pužnica je ispunjena tekućinom i u 
njoj se nalazi bazilarna membrana. Dolaskom zvučnih valova membrana se pokreće, a time i 
slušne dlačice koje su receptori za sluh. 


Glasnoća zvuka mjeri se u decibelima. Ljudi mogu čuti raspon zvukova od nula do 140 dB. 
Zvukovi glasniji od 110 dB mogu trajno oštetiti sluh. Primjerice ukoliko se na rock koncertu 
nalazite u blizini zvučnika, tada možete čuti zvukove oko 140 dB koji su vrlo opasni. 


OSJETILO MIRISA — receptori se nalaze u gornjoj nosnoj šupljini 


OSJETILO OKUSA — receptori za okus nazivaju se okusne kvržice. Možemo razlikovati četiri 
osnovna okusa: slano, slatko, kiselo i gorko. 


KOŽNI OSJETI — osjet za dodir, toplo, hladno i bol. 


KINESTETIČKI OSJETI — osjeti za pokrete i položaj pojedinih dijelova tijela. Receptori se 

OSJET RAVNOTEŽE — receptori (osjetne dlačice) se nalaze u tri polukružna kanala u 
unutarnjem uhu. Ti kanali ispunjeni su tekućinom. Okretanje tijela ili glave dovodi do 
pokretanja tekućine, a to podražuje receptorske stanice u obliku dlačica. 


PERCEPCIJA 


Osjeti su međusobno povezani u cjelovit doživljaj koji nazivamo percepcijom. Mnoge 
podražaje percipiramo pomoću više osjetila istovremeno. 


Percepcijom su se intenzivno bavili geštaltisti. Radi se o skupini njemačkih psihologa koji su 
utemeljili pravac u psihologiji tzv. geštaltizam početkom dvadesetog stoljeća. Glavna teza 
geštaltizma je da ljudi pojedinačne osjete organiziraju kao cjeline (geštalt — cjelina). 

Naša percepcija nije jednostavan zbroj pojedinačnih osjeta iz kojih je sastavljena već čovjek 
formira smislene cjeline. 

Geštaltisti su pokušali pronaći načela perceptivne organizacije koja naš mozak koristi pri 
formiranju tih smislenih cjelina. Dva načela su osobito važna: načelo perceptivnog grupiranja 
i načelo razlikovanja figure i pozadine. 


NAČELA PERCEPTIVOG GRUPIRANJA 


1. Načelo bliskosti — elemente koji se nalaze blizu jedan drugome percipiramo kao 
cjelinu. 

2. Načelo sličnosti - elemente koji su po nekom svojstvu slični percipiramo kao cjelinu. 

3. Načelo zatvaranja — ukoliko neki dijelovi figure nedostaju mi ih u našoj percepciji 
popunjavamo tako da opažamo smislenu cjelinu. 


PERCEPTIVNA KONSTANTNOST 


Perceptivna konstantnost je pojava koja se očituje u nepromjenjivosti naše percepcije 
usprkos velikih promjena u podražajima koji stižu do naših osjetila. Perceptivna konstantnost 
nam omogućava da percipirane objekte opažamo podjednako velike, podjednake boje, 
svjetline i oblika bez obzira na udaljenost, osvjetljenje, smjer ili druge promijenjene uvjete 
percipiranja. 


PERCEPCIJA DUBINE 


Slika koja se pri gledanju projicira na našoj mrežnici nije trodimenzionalna nego 
dvodimenzionalna. Znakovi koji nam omogućuju percepciju dubine su binokularni (nužna 
oba oka) i monokularni (dovoljno jedno oko). 


Binokularni znakovi:a) različitost slika na mrežnici lijevog i desnog oka 
b) konvergencija očiju — pokretanje očiju prema unutra kada promatramo neki objekt (što je 
predmet bliži očima taj će pokret biti veći) 


Monokularni znakovi: a) relativna veličina - manje objekte opažamo kao da su udaljeniji. 
b) prekrivanje — ukoliko jedan objekt prekriva drugi mi ćemo ga percipirati kao da nam je 

bliže 

c) linearna perspektiva — kada se dvije linije za koje pretpostavljamo da su paralelne jedna 
drugoj približavaju to interpretiramo kao znak za udaljenost 


PERCEPTIVNE VARKE I HALUCINACIJE 


Perceptivne varke i halucinacije su opažanja koja nisu u skladu sa stvarnošću, ali između njih 
postoji razlika. Za nastanak iluzija potrebni su podražaji, a halucinacije su doživljaji koji 
nastaju iako nema vanjskog podražaja. Kod perceptivnih varki ili iluzija osoba pogrešno 
percipira podražaj. 


Kod halucinacija percipiramo nešto što ne postoji. Halucinacije se mogu javiti i kod ,zdravih“ 
osoba u nekim specifičnim stanjima npr. visoka tjelesna temperatura, dugotrajna nesanica, 
intenzivan stres, kod velikih tjelesnih i mentalnih napora, kod duže izolacije. Također i kod 
senzorne deprivacije, stanja kada na organizam ne djeluju nikakvi podražaji. 


Halucinacije su karakteristične za shizofreniju, a mogu biti vidne, slušne, taktilne... 
Dugotrajna konzumacija alkohola također može izazvati neugodne halucinacije (delirium 
tremens je stanje do kojeg dolazi zbog naglog prekida uzimanja alkohola). Halucinogene 
droge također izazivaju halucinacije. 


PAMĆENJE 


Pamćenje je sposobnost usvajanja, zadržavanja i korištenja informacija. 


Postoje tri faze pamćenja kroz koje informacije prolaze: senzorno, kratkoročno i dugoročno 
pamćenje. 


SENZORNO PAMĆENJE 

U senzornom pamćenju informacije se zadržavaju vrlo kratko npr. u vidnom sustavu samo oko pola 
sekunde, a u slušnom tri do četiri sekunde. One informacije koje pridobiju našu pozornost prelaze u 
kratkoročno pamćenje. 


KRATKOROČNO PAMĆENJE 

Kratkoročno pamćenje obuhvaća one informacije kojih smo u određenom trenutku svjesni. 
Informacija se u kratkoročnom pamćenju najdulje zadržava 20 sekundi. Kapacitet kratkoročnog 
pamćenja je ograničen i iznosi oko 7 nepovezanih čestica. To znači da se odjednom može zapamtiti, 
primjerice, toliko nepovezanih brojeva. Međutim, grupiranjem možemo znatno povećati kapacitet 
kratkoročnog pamćenja. Npr. niz brojeva 1573 možemo zapamtiti ne kao niz od četiri čestice već kao 
jedan broj, godinu kada se desila Seljačka buna. Na kratkoročno pamćenje mogu utjecati distraktori, 
podražaji iz okoline koji mogu otežati proces kratkoročnog pamćenja. 


Mjerenje kapaciteta kratkoročnog pamćenja 

Ispitaniku se zadaje određeno gradivo (npr. brojevi, besmisleni slogovi...) koje ispitanik mora ponoviti. 
U svakom novom pokušaju povećava se broj čestica za jednu česticu i to tako dugo dok ispitanik ne 
pogriješi. Na taj način saznajemo kapacitet kratkoročnog pamćenja nekog pojedinca, tj. najveći broj 
čestica koje pojedinac može reproducirati bez greške. Taj je broj vrlo sličan kod većine ljudi i obično 
varira između 5 i 9. Neki psiholozi kažu da kapacitet kratkoročnog pamćenja predstavlja magičan broj 
7+/-2. Kapacitet kratkoročnog pamćenja ovisi o inteligenciji, motivaciji, koncentraciji, utjecaju 
distraktora, vrsti materijala... 

Primjerice, lakše pamtimo konkretne nego apstraktne pojmove. Kod pamćenja konkretnih pojmova 
stvaramo predodžbe, tj. vizualiziramo sadržaje. Osim verbalnog traga ostaje i slikovni ,,trag“. 


DUGOROČNO PAMĆENJE 


Većina se informacija iz senzornog i kratkoročnog pamćenja gubi. Dio informacija odlazi u dugoročno 
pamćenje. Kapacitet dugoročnog pamćenja praktički je neograničen. Brojne informacije ostaju 
pohranjene u dugoročnom pamćenju do kraja života. Upamćivanje dovodi do tragova pamćenja (tzv. 
engrama) koji se stvaraju između pojedinih stanica u mozgu. Trag pamćenja predstavlja promjenu u 
putovima kojima se prenose živčani impulsi kroz mozak. Ukoliko više puta ponovimo istu informaciju 
dolazi do stvaranja jačih veza. Kada se informacija pohranjuje u dugoročno pamćenje nastaju proteini 
koji jačaju sinapse tj. veze među živčanim stanicama. 


Vrste dugoročnog pamćenja 

1) Autobiografsko pamćenje (epizodičko pamćenje) — pamćenje događaja, pamtimo gdje i kada se 
nešto desilo. 

2) Semantičko pamćenje ili znanje. Znanje nema tu autobiografsku notu, neke stvari jednostavno 
znamo, ne znajući kada i gdje smo ih naučili. 

3) Proceduralno_ pamćenje — najvažniji oblik ovog pamćenja su vještine (vožnja bicikla, igranje 
tenisa..). Osnovna mu je značajka stvaranje nizova asocijacija između pojedinačnih operacija od kojih 
se sastoji neka vještina. Kod usvajanja neke vještine najprije moramo shvatiti što nam je činiti 
(kognitivna faza). Druga je faza povezivanja. U početku su pokreti nesigurni i spori, dajemo si 
samoinstrukcije, češće griješimo. U zadnjoj fazi, na osnovi dugotrajne vježbe, dolazi do automatskog 
odvijanja vještine. Vještina usvojena do zadnje faze ne zaboravlja se i vrlo duge stanke malo ili nimalo 
ne štete njezinu izvođenju. 

Proceduralno pamćenje nije prisutno samo kod usvajanja motornih vještina. Primjerice, kod 
množenja troznamenkasti brojeva pamtimo redoslijed postupaka ili proceduru množenja. 


METODE ISPITIVANJA PAMĆENJA 


1) Metoda dosjećanja sastoji se u postavljanju pitanja o nečemu što bi trebalo biti pohranjeno u 
pamćenju. 

2) Metoda prepoznavanja sastoji se od ponuđenih odgovora među kojima treba odabrati točan 
odgovor. 

3) Metoda uštede sastoji se u ponovnom učenju sadržaja koje smo ranije učili. lako te sadržaje ne 
možemo prepoznati, a kamoli reproducirati kada ih ponovno učimo potrebno nam je manje vremena 
da ih usvojimo. Dakle štedimo vrijeme prigodom ponovnog učenja. 


KRIVULJA ZABORAVLJANJA 


100% = Tipična krivulja 
zaboravljanja. Ispočetka 
se brže zaboravlja, a 
kasnije se usporava 
tempo zaboravljanja. 


POSTOTAK ZAPAMĆENOG 
MATERIJALA 


o 
» 
š 


SATI DANI MJESECI GODINE 
VRIJEME 


Krivulja zaboravljanja pokazuje da je najveće zaboravljanje prvih nekoliko sati i dana. Što vrijeme više 
prolazi, taj je pad sporiji. Krivulja zaboravljanja objašnjava činjenicu da učenici koji novo gradivo uče 
neposredno pred odlazak u školu te sadržaje znaju vrlo loše ako ih profesor tog dana prozove. Zbog 
toga u početku učenja treba više puta ponoviti gradivo. 


PROMJENE koje se dešavaju sa sadržajima kod zaboravljanja 

1) sažimanje — sadržaje ne reproduciramo doslovno nego ih skratimo 

2) naglašavanje — neke detalje posebno ističemo 

3) asimilacija — nelogične i nejasne informacije tumačimo na subjektivan način 


ZAŠTO ZABORAVLJAMO 


Postoji više razloga zbog kojih dolazi do procesa zaboravljanja. Dva glavna razloga su gubljenje traga 
pamćenja i interferencija. 


1) Gubljenje traga pamćenja — ukoliko se naučeno često ponavlja ili koristi tragovi se čuvaju. 
Ako se neki putovi dugo ne aktiviraju tragovi pamćenja se postepeno gube. 


2) Interferencija — jest ometanje usvajanja neke informacije zbog onoga što je usvojeno ranije ili 
kasnije. Ukoliko ono što smo prije naučili ometa kasnije učenje, tada je riječ o proaktivnoj 
interferenciji. Retroaktivna interferencija je pojava da usvajanje novih informacija dovodi do 
zaboravljanja starih. Kako bi smanjili utjecaj retroaktivne interferencije treba učiti redovito i s 
razumijevanjem, izbjegavati učiti slično gradivo jedno iza drugoga i između učenja dvaju različitih 
gradiva uzeti odmor. 


MNEMOTEHNIKE 


Mnemotehnike su specifične mentalne strategije za poboljšanje pamćenja. Jedna od funkcija 
mnemotehnika je besmislene informacije učiniti smislenima i tako olakšati njihovo zapamćivanje. 
Postoje različite vrste mnemotehnika: verbalne, vizualne i mješovite. 


Mnemotehnike su nastale u staroj Grčkoj, a potom su ih nastavili koristiti i nadograđivati Rimljani. 
Grci su toliko cijenili pamćenje da su imali božicu pamćenja koju su zvali Mnemosina. Po njoj su i ove 
tehnike dobile naziv mnemotehnike. U doba starih Grka i Rimljana ovim tehnikama koristili su se 
senatori kako bi zadivili puk svojim odličnim sposobnostima pamćenja. Postoje različite vrste 
mnemotehnika, a njihovo korištenje je individualno, nekome odgovaraju više kognitivne mape, 
nekome uporaba akronima, a nekome lokalizacija u prostoru. 


Spomenut ćemo neke najvažnije mnemotehnike i primjere za njih. 


1) AKRONIM 
Niz riječi možemo lakše zapamtiti ako uzmemo prva slova tih riječi i napravimo skraćenicu od njih 
(npr. HNK, HAK, SAD...). 


e bivša Jugoslavija bila je omeđena brigama (Bugarska, Rumunjska, Italija, Grčka, Austrija, 
Mađarska i Albanija) 

*  tralirus — travanj, lipanj, rujan i studeni (mjeseci u godini koji imaju 30 dana) 

e —čenas - čekić, nakovanj i stremen — tri sićušne koščice u uhu 

*  vukne— voda u kiselinu ne, a obrnuto je dozvoljeno 


2) ASOCIJACIJE 
Nepoznatu riječ povežemo sa sličnom, ali poznatom riječju. 


e  distraktori — podražaji koji ometaju pamćenje (distraktor asocira na traktor) 
e —_akrofobija — strah od visine (asocira na akrobata) 
* — agorafobija — strah od otvorenog prostora (asocira na agronomiju) 


3) RIMA 
Unošenje ritma i rime u materijal koji treba zapamtiti znatno olakšava učenje. 


e Mala moja dajem ti na znanje, sila kroz masa daje ubrzanje 

e Ako je ispred zagrade više, zagrada se briše, ako je ispred zagrade manje u zagradi se mijenja 
stanje 

e  Jaznam, jer sam lumen, gustoća je masa kroz volumen 

e —Kvadratnad hipotenuzom, to zna svako dijete, jednak je zbroju kvadrata nad obje katete 

e Prvom krećem, drugom skrećem, trećom žurim, četvrtom jurim 


4) RITAM 
Brojeve često izgovaramo određenim ritmom npr. ako netko telefonski broj izgovori ovim ritmom 
23 38 192, a netko drugi slijedećim ritmom 233 81 92 čini nam se da se radi o različitim brojevima 


5) BIZARNE PREDODŽBE 
Da bi neku formulu lakše zapamtili možemo je pokušati vizualizirati. 


e. E=mxc? Einstein miriše cvijeta dva 
s . put s 

. c=- brzina = — ce = — cesta 
t vrijeme ta 


e Merkur, Venera, Zemlja, Mars, Jupiter, Saturn, Uran, Neptun, Pluton 


Moja vrlo znatiželjna majka je svima uvijek nabrajala planete. 


6) LOKALIZACIJA U PROSTORU 
Predočimo si neki dobro poznati prostor i informacije koje moramo zapamtiti smjestimo u taj 
prostor npr. slažemo gradivo na police, u ladice, na tramvajske stanice. 


e Tri vrste pamćenja možemo smjestiti u tri različite ladice. U donju ladicu senzorno pamćenje, u 
srednju ladicu kratkoročno pamćenje, a u gornju ladicu dugoročno pamćenje. 


7) POVEZIVANJE SLOVA 


* Aristotel se bavio asocijacijama 

* Hipokrat je proučavao temperament 

e Afrički slonovi — dugačke uši; indijski slonovi — sitne uši 
e  Stalaktit visi u spilji (s krova); stalagmit — gmiže na tlu 


8) PAMĆENJE IMENA 
Povežemo ime neke osobe s njezinim izgledom ili nekom osobinom te osobe. 


e MAJA— znatiželjna kao pčelica Maja 
* NEVEN -—ime zapamtimo po cvijetu Nevenu 


9) MENTALNE MAPE 


Mentalne mape predstavljaju grafički i verbalni prikaz informacija koje želimo zapamtiti (sliče planu 
grada). Za izradu mentalnih mapa potreban je bijeli list papira, olovka, bojice i mašta. U sredinu 
papira napišemo osnovni pojam (temu), a iz njega izvlačimo grane na kojima su napisani ostali 
pojmovi. Uz svaki pojam možemo nacrtati sliku, a poželjna je uporaba različitih boja. 


MIND 

MAPPINE ZA TESTOVI 

OSNOVNOŠKOLEI KREATIVNOST 
a ZASTAVNI 


MOZAK DWELOVI 
VJEŠTINE 
UcJE : 


RAZVOJ 


U 


Ljude s obzirom na način predočavanja gradiva možemo podijeliti u tri tipa: vizualne, auditivne i 
motoričke tipove (podcrtavaju i izrađuju bilješke). Vizualni tipovi od mnemotehnika najviše vole 
koristiti kognitivne mape, bizarne predodžbe, vizualizaciju sadržaja, izmišljaju priče, upotrebljavaju 
boje pri učenju. Auditivni tipovi prioritet daju verbalnim mnemotehnikama, a to su akronim, rima, 
ritam... Prednost motoričkih tipova je što podcrtavanjem odvajaju bitno od nebitnog, a kroz bilješke 
sistematiziraju gradivo. 


SMETNJE PAMĆENJA 


1) RETROGRADNA AMNEZIJA — nemogućnost dosjećanja događaja prije ozljede mozga. 
2)ANTEROGRADNA AMNEZIJA — nemogućnost stvaranja novog dugoročnog pamćenja. 

Ova amnezija se, osim nakon ozljeda i oštećenja određenih područja mozga, često pojavljuju i kao 
posljedica dugotrajnog neumjerenog konzumiranja alkohola. Također je tipična za stare osobe. 

3) HIPOMNEZIJA — je općenito smanjena mogućnost pamćenja. 

4) HIPERMNEZIJA — poremećaj koji se očituje u pamćenju svih informacija koje se percipiraju (ovaj 
poremećaj ima izrazito malen broj ljudi). 

5) PARAMNEZIJE — nastaju tako da se ,praznine“ u sjećanju popunjavaju izmišljenim podatcima. Drugi 
naziv za paramnezije su lažna sjećanja. Lažna sjećanja se često pojavljuju kod starijih ljudi i kroničnih 
alkoholičara. Treba naglasiti da se ne radi o namjernom laganju. 

6) FUGA - gubitak identiteta, spada u tzv. disocijativni poremećaj. Osoba u takvom stanju ,,psihološki 
bježi“ iz svog dosadašnjeg života. Dolazi do gubitka autobiografskog pamćenja, ali ostalo je sačuvano 
semantičko i proceduralno pamćenje. 


ALZHEIMEROVA BOLEST 


Alzheimerova bolest je progresivno degenerativna bolest. Progresivna bolest znači da se s vremenom 
pogoršavaju simptomi, a degenerativna da dolazi do propadanja neurona u mozgu. Bolest se može 
javiti već u srednjim godinama, ali se većinom javlja u starosti. Što je osoba starija to je veća 
vjerojatnost pojave ove bolesti. 


Simptomi Alzheimerove bolesti su: poteškoće u pamćenju (prvo zaborave novije događaje, a kasnije i 
one iz daleke prošlosti), poteškoće u govoru, gubitak vremenske i prostorne orijentacije, 
zaboravljanje vještina, nemogućnost prepoznavanja bližnjih, promjene u osobinama ličnosti 
(sumnjičavost, tvrdoglavost, škrtost, prestrašenost, razdražljivost) i pad intelektualnih funkcija. 


lako je prošlo više od 100 godina od otkrića ove bolesti, uzrok Alzheimerove bolesti nije još do kraja 
utvrđen. Dolazi do smanjenja volumena i težine mozga, a to se prije svega odnosi na volumen 
moždane kore. Bolest prvo napada dio mozga koji zovemo hipokampus. Hipokampus ima važnu 
ulogu u pamćenju. Otuda se bolest širi u druga područja, posebice u koru velikog mozga. Kod 
Alzheimerove bolesti je nađen manjak neurotransmitera acetilkolina u hipokampusu i moždanoj kori. 
Zato se u liječenju koriste lijekovi koji omogućuju normalizaciju razine acetilkolina. Istraživanja 
pokazuju i utjecaj genetskih faktora. 


UČENJE 


FAKTORI UČENJA 


Faktore učenja možemo podijeliti na: fizičke, fiziološke i psihološke. 


1.) U fizičke faktore spada temperatura zraka (da nije prehladno, ni prevruće), mjesto učenja 
(poželjno je stalno mjesto učenja), prozračenost prostorije, doba dana (ovisi je li osoba 
jutarnji ili večernji tip)... 


2.) U fiziološke faktore spada zdravlje (bolest, anksioznost i depresija smanjuju sposobnost 
učenja), životna dob (lakše se uči i pamti u djetinjstvu nego u odrasloj dobi), spol (muškarci 
su u prosjeku bolji u prirodnim predmetima, a žene u društvenim predmetima), umor (umor 
smanjuje koncentraciju i otežava pamćenje)... 

Kako bi izbjegli suvišan umor treba napraviti plan učenja u kojem ćemo predvidjeti i vrijeme 
za odmor. Odmor je poželjno uzeti kada se jave prvi znakovi umora, jer se brže oporavljamo 
od umora nego od premorenosti. Najveći oporavak je na početku odmora, a kasnije sve 
manji. Zato je dovoljno da odmori traju otprilike 20 minuta. Prečesti odmori ometaju 
kontinuitet u radu. 


3.) U psihološke faktore spada motivacija, način predočavanja gradiva, ispitna anksioznost, 
pronalaženje praktične primjene, koncentracija, namjera, interes... 


Motivacija može biti intrinzična i ekstrinzična. Intrinzična motivacija se zasniva na unutarnjim 
pobudama (sama aktivnost nam pričinjava zadovoljstvo). 
Ekstrinzična motivacija se zasniva na vanjskim poticajima (npr. ocjena, pohvala...). 


Ljude s obzirom na način predočavanja gradiva možemo podijeliti u tri tipa: vizualne (gradivo 
usvajaju čitajući ga u sebi, moraju vidjeti tekst), auditivne (najlakše pamte kada tekst čitaju 
naglas ili slušaju druge) i motoričke tipove (podcrtavaju i izrađuju bilješke). 

Podcrtavanjem odvajamo bitne informacije od nebitnih, povećana je koncentracija i postoji 
dvostruko kodiranje i vizualno i motoričko. 

lako bilješke zahtijevaju nešto više truda i vremena, takvo znanje je trajnije i učinak učenja je 
uspješniji. Naravno ispisuju se samo podnaslovi i osnovni pojmovi. Ispisivanjem 
osmišljavamo nastavno gradivo, tj. sistematiziramo ga i olakšavamo si ponavljanje. 


Ispitna anksioznost je strah od ispitivanja. 
Nastavnici mogu učeniku olakšati odgovaranje tako da ispituju u ležernijoj atmosferi, da mu 


daju dovoljno vremena za razmišljanje, ohrabruju učenika, preoblikuju pitanje... Učenici koji 
imaju ispitnu anksioznost osobito podbacuju u verbalnom ispitivanju, u težim natjecateljskim 
zadacima i visoko motivirajućim zadacima. Glavni krivci za lošije odgovaranje su intenzivne 
tjelesne promjene i negativne misli koje jako otežavaju koncentraciju. Također ih ometa 
prekratko vrijeme za rješavanje testa, tj. prebrzo ispitivanje. 


SAVJETI KAKO PRAVILNO I EFIKASNO RIJEŠITI 
TEST ZNANJA 


1) Pažljivo pročitaj upute (ako ti je nešto nejasno obvezno pitaj profesora) 
2) Zadatak pročitaj u cijelosti, ane samo dio 
3) Dobro rasporedi vrijeme (ponesi ručni sat) 


4) Teže zadatke koje ne znaš riješiti ostavi za kraj (označi ih kako bi ih lakše pronašao). Na kraju, ako ti 
preostane vremena pokušaj ih ponovno riješiti. 


5) U zadatcima višestrukog izbora ako i ne znaš rješenje moguće je slučajnim pogađanjem rješenja 
točno riješiti zadatak. Međutim pogađati treba samo ako ocjenjivač ne obavlja korekciju ukupnog 
rezultata uzevši u obzir mogućnost takvog slučajnog pogađanja. Često i nije riječ o potpunom 
pogađanju već slutimo koji odgovor sigurno nije dobar. U zadatcima višestrukog izbora drži se 
osnovne taktike: analiziraj, eliminiraj i biraj najvjerojatnije rješenje. 


6) Ako rješenja treba prepisati u list za odgovore budi pažljiv i točno ih prepiši. 


7) Ponekad misliš da si na neko pitanje pogrešno odgovorio i onda precrtaš taj odgovor i napišete 
drugi. Oprez! Promijeni svoj odgovor samo ako si 100% siguran da je netočan i 100% 
siguran da je drugi točan. Istraživanja su pokazala da ispitanici češće točna rješenja isprave u 
netočna nego netočna u točna. 


8) Ponekad u zadatcima _tipa točno — netočno nailazimo na riječi kojima se izražava neko uopćavanje 
(npr. svi, jedino, ništa, nijedan, uvijek, sve). Najčešće (uz rijetke iznimke) je točno rješenje u 
ovakvim zadacima NETOČNO. Ponekad je u zadacima ovog tipa 2/3 tvrdnje točno, a 1/3 tvrdnje 
je netočna. lako je samo trećina tvrdnje netočna pravilan odgovor je NETOČNO. 


9) U zadatcima nadopunjavanja (zadatci tipa pitanje — odgovor) također postoje neka pravila 
rješavanja. Ako približno znaš odgovor napiši ga jer možda dobiješ neki bod (u ovom tipu zadatka 
se uglavnom ne upotrebljava korekcija rezultata). 

Ako uopće nemaš pojma o odgovoru bolje je da kreneš na drugi zadatak kako ne bi izgubio 
dragocjeno vrijeme. 
Nemoj odgovarati više nego što pitanje zahtijeva, jer za to nećeš dobiti dodatne bodove. 


VRSTE UČENJA 


Kad se spomene riječ učenje mnogi pomisle na stjecanje školskog znanja. No, učenje je 
mnogo širi pojam od samog stjecanja znanja. Ljudi uče hodati, koristiti pribor za jelo, 
govoriti, čitati, plivati, uče čega se treba bojati... 

Psiholozi učenje određuju kao relativno trajnu promjenu u ponašanju ili znanju do koje je 
došlo uslijed iskustva. 


OSNOVNI MEHANIZMI UČENJA (VRSTE UČENJA) su: klasično uvjetovanje, operantno 
uvjetovanje, učenje opažanjem drugih... 


KLASIČNO UVJETOVANJE 


Ruski liječnik Ivan Pavlov bavio se istraživanjima probavnog sustava. Za ta je istraživanja 
1904. godine dobio Nobelovu nagradu. U jednom je istraživanju mjerio izlučivanje sline kod 
psa pri hranjenju. Slučajno je došao do velikog otkrića, otkrio je klasično uvjetovanje. 

Pas na miris i okus hrane počinje izlučivati slinu. Međutim nakon nekog vremena Pavlov je 
primijetio da pas počinje izlučivati slinu i prije negoli je dobio hranu, tj. kada je čuo korake 
eksperimentatora koji mu je nosio hranu. Pas je dakle ,naučio“ izlučivati slinu i na druge 
podražaje (npr. korake, zvuk zvona, sliku kružnice...), osim onih koji tu reakciju prirodno 
izazivaju (hranu). Istraživanju tog fenomena Pavlov je posvetio 30 godina svoje karijere. 


Kod klasičnog uvjetovanja podražaj koji prirodno izaziva neku reakciju (NUP) uparujemo s 
podražajem koji tu reakciju ne izaziva (NP). Nakon klasičnog uvjetovanja podražaj koji prije 
nije izazivao neku reakciju počinje ju izazivati, jednako kao i podražaj koji tu reakciju 
prirodno izaziva. 


Neuvjetovani podražaj (NUP) je podražaj koji bez prethodnog učenja izaziva reakciju (hrana). 
Neuvjetovana reakcija (NUR) je reakcija koja je urođena, automatski se javlja na NUP 
(izlučivanje sline na hranu). 

Neutralni podražaj (NP) je podražaj koji nakon uparivanja s neuvjetovanim podražajem 
počinje izazivati istu reakciju kao NUP i dobiva naziv UP, tj. uvjetovani podražaj (zvuk koraka). 
Uvjetovana reakcija (UR) je reakcija koja je naučena, tj. reakcija na UP (izlučivanje sline na 
korake). 


NUP — NUR 
NUP + NP — NUR 
UP — UR 


PRIMJER: Pokus Pavlova na psima 
Hrana (NUP) - izlučivanje sline na hranu (NUR) 


Hrana (NUP) + zvuk koraka (NP) 
Zvuk koraka (UP) — izlučivanje sline na zvuk koraka (UR) 


PRIMJER: Mali Albert (pokus proveden 1920. godine 

Dječaku starom 11 mjeseci eksperimentatori su dali malu igračku bijelog štakora. 
Istovremeno kad su malom Albertu dali igračku proizveli su intenzivan zvuk (udarac čekića), 
koji je kod djeteta izazvao strah. Sedam uparivanja je bilo dovoljno da se dječak počne bojati 
te igračke. 

Intenzivan zvuk (NUP) — strah od intenzivnog zvuka (NUR) 

Intenzivan zvuk (NUP) + bijeli zec (NP) 

Bijeli zec (UP) — strah od bijelog zeca (UR) 


PRIMJER: medvjed plesač 
Užarena ploča (NUP) — ples na užarenoj ploči (NUR) 


Užarena ploča (NUP) + glazba (NP) 
Glazba (UP) — ples na glazbu (UR) 


PRIMJER: strah od liječnika (zubara) 
Bol zadana injekcijom (NUP) — strah od boli (NUR) 


Bol zadana injekcijom (NUP) + bijela kuta, tj. liječnik (NP) 
Liječnik (UP) — strah od liječnika (UR) 


PRIMJER: strah od škole 

Vikanje, prijetnje nastavnika (NUP) — strah od vikanja i prijetnji (NUR) 
Vikanje, prijetnje nastavnika (NUP) + škola (NP) 

Škola (UP) — strah od škole (UR) 


PRIMJER: vukovi i ovce 

Otrov koji izaziva mučninu (NUP) — mučnina od otrova (NUR) 
Otrov koji izaziva mučninu (NUP) + ovca (NP) 

Ovca (UP) — mučnina kad vidi ovcu (UR) 


PRIMJER: hvatanje za držač u tramvaju (kada tramvaj stoji) 

Trzaj tramvaja pri pokretanju i kočenju (NUP) — hvatanje za držač kada tramvaj koči ( NUR) 
Trzaj tramvaja pri pokretanju i kočenju (NUP) + boravak u tramvaju ( NP) 

Boravak u tramvaju (UP) — hvatanje za držač čim uđemo u tramvaj (UR) 


PRIMJER: reklama za mačke 

Hrana (NUP) - mačke prilaze hrani (NUR) 

Hrana (NUP) + zvuk koji nastaje kada tresemo kutiju s hranom (NP) 

Zvuk koji nastaje kada tresemo kutiju s hranom (UP) — mačke dolaze na zvuk koji nastaje 
kada tresemo kutiju s hranom (UR) 


Primjeri za klasično uvjetovanje su i izlučivanje sline na zveckanje tanjura kada se postavlja 
stol za ručak, veselo skakutanje kanarinca kada vlasnik zatvara prozor (zatvaranje prozora 
znači puštanje iz krletke), učenje psa da sjedne na zapovijed... Odredi NUP, NUR, NP, UP, UR. 


Pavlov je proučavajući klasično uvjetovanje čak 30 godina pronašao različite fenomene, 
generalizaciju podražaja, diskriminaciju podražaja, gašenje uvjetovane reakcije, uvjetovanje 
višeg reda... 


GENERALIZACIJA PODRAŽAJA je pojava da na podražaje slične uvjetovanom podražaju 
reagiramo sličnom reakcijom (npr. dijete se boji liječnika u bijeloj kuti, ali taj strah 
generalizira i na pekara ili slastičara u bijeloj kuti; medvjed pleše na narodnu glazbu, ali i na 
sličnu glazbu). 

GRADIJENT GENERALIZACIJE — uvjetovana reakcija je to veća što je podražaj sličniji 
uvjetovanom podražaju. 


DISKRIMINACIJA PODRAŽAJA omogućuje učenje razlika među podražajima. Npr. ako psu 
nakon što mu pokažemo žuti krug dajemo hranu, a nakon plavog kruga ne dajemo hranu, 


uskoro će pas izlučivati slinu samo na žuti krug. Ako pas reagira na žuti, a ne na plavi to je 
ujedno dokaz da pas može razlikovati te dvije boje. 

Pomoću diskriminacije podražaja mogu se utvrditi perceptivne sposobnosti organizama koji 
ne govore. 


Uz fenomen diskriminacije podražaja veže se i mogućnost uvjetovanja tzv. eksperimentalne 
neuroze. Pavlov je psu dao da nauči razliku između elipse i kruga tako da je pojavu kruga 
uvijek slijedila hrana, a nakon elipse hrana se nije nikada davala. Zatim se smanjivala razlika 
između kruga i elipse sve dok pas više nije mogao odrediti razliku. Prestao je jesti, cvilio je, 
tresao se... 

I kod ljudi postoje slični primjeri, npr. ako otac jednom kažnjava, a drugi puta nagrađuje 
dijete za isto ponašanje. 


GAŠENJE UVJETOVANE REAKCIJE — ako uvjetovani podražaj duže vrijeme ne uparujemo s 


neuvjetovanim podražajem, uvjetovana reakcija sve više slabi i u jednom trenutku nestaje. 
Kad prestanemo zadavati NUP (npr. užarenu ploču), a dalje zadajemo UP (glazbu) nakon 


nekog vremena UR nestaje (medvjed više ne pleše na glazbu). 


UVJETOVANJE VIŠEG REDA - nakon uspostavljanja uvjetovanja, uvjetovani podražaji mogu se 
uparivati s drugim podražajima koji nakon toga također mogu izazivati uvjetovani odgovor. 
Npr. nakon što je uspostavljeno izlučivanje sline na zvuk, taj se zvuk može uparivati sa 
svjetlošću. Nakon određenog broja takvih ponavljanja, pas će izlučivati slinu i na pojavu 
svjetlosti. 


Pavlov je vjerovao da se cjelokupno učenje može objasniti stvaranjem takvih lanaca 
uvjetovanih reakcija višeg reda. Danas znamo da se na taj način ne može objasniti ukupno 
učenje čak ni kod životinja. Klasičnim uvjetovanjem se uglavnom uče reakcije koje 


omogućuju prilagodbu na okolinu i omogućuju preživljavanje. 


Međutim ako želimo da medvjed i dalje pleše na glazbu, a da ne uvodimo ponovno užarenu 
ploču, dovoljno je nakon što je UR uspostavljena svaki puta nagraditi medvjeda koji pleše na 
glazbu. Kada dijelimo nagrade i kazne govorimo o OPERANTNOM UVJETOVANJU. 


OPERANTNO UVJETOVANJE 


Postoje ponašanja koja ne možemo naučiti klasičnim uvjetovanjem ( npr. dijete da se 
pristojno ponaša za stolom). Ni jedan podražaj prirodno ne izaziva takve reakcije, pa se 
klasično _uvjetovanje ne može koristiti. U tom slučaju moguće je koristiti operantno 
uvjetovanje. 


Za razliku od klasičnog uvjetovanja kod operantnog uvjetovanja organizam je aktivan. Drugi 
naziv je instrumentalno uvjetovanje, jer je ponašanje instrument na temelju kojim se postiže 
neki cilj. 


Početkom 20. st. ovom vrstom učenja se bavio američki znanstvenik Thorndike. On je gladnu 
mačku zatvorio u kavez s polugom, a izvan kaveza stavio bi ribu. Mačka bi na razne načine 
pokušavala izaći, dok slučajno ne bi pritisnula polugu i tako otvorila kavez. Kad je pojela ribu 
mačku je ponovno vratio u kavez. Budući da je mačka i dalje bila gladna, nastojala je što prije 
izaći iz kaveza. Pokazalo se da vrijeme potrebno da mačka otvori kavez bilo sve kraće. Na 
temelju toga Thorndike formulira zakon efekta prema kojem se povećava vjerojatnost 
javljanja ponašanja koje prate pozitivne posljedice, odnosno smanjuje se vjerojatnost 
ponašanja koje prate negativne posljedice. 


Američki psiholog Skinner nastavio je i proširio ta istraživanja. On uvodi pojam potkrepljenja. 
Neki je događaj potkrepljenje ako njegova pojava nakon ponašanja mijenja vjerojatnost 
pojavljivanja tog ponašanja. 

Potkrepljivači mogu biti pozitivni (npr. hrana, pohvala, pažnja, novac...) i negativni (npr. bolni 
podražaji). 

Povećanje frekvencije poželjnog ponašanja postiže se zadavanjem pozitivnih potkrepljivača 
ili uklanjanjem negativnih potkrepljivača. 


Negativni potkrepljivači dovode do učenja ponašanja kojim se ti neugodni podražaji mogu 
prekinuti ili izbjeći. 

Negativno potkrepljenje je zapravo nespretan termin. lako se zove negativno ono zapravo 
donosi ugodu, jer nas oslobađa neugodne situacije ili stanja. Npr. dijete koje je bilo zločesto 
zatvorimo u sobu i iz nje smije izaći tek kad se smiri. U ovom slučaju pristojno ponašanje 
oslobađa dijete od neugodne situacije. 

Npr. školski nasilnik zlostavlja neko dijete tražeći novac. Djetetovo ponašanje je negativno 
potkrepljeno, jer je ono davanjem novca prekinulo neugodnu situaciju zlostavljanja. 


Operantno uvjetovanje se u praksi primjenjuje kod odgoja djece, treninga životinja, 
preodgoja delikvenata.... 


Istraživanja pokazuju da se ponašanja iza koji uvijek slijedi nagrada brže usvajaju, ali se i brže 


gase. Ponašanja koja se samo povremeno nagrađuju se sporije usvajaju, ali su otpornija na 
gašenje (npr. igre na sreću, lov, ribolov...). 


Neke dresirane životinje izvode vrlo složene radnje. To se postiže tzv. oblikovanjem. Kad 
želimo oblikovati neko ponašanje, onda potkrepljujemo ona ponašanja koja su sve sličnija 
željenome. Skinner je na ovaj način uspio golubove naučiti igrati stolni tenis. 


KOGNITIVNE TEORIJE UČENJA 


Teorije učenja uvjetovanjem nastoje objasniti procese učenja zanemarujući kognitivne 
procese koji se zbivaju pri učenju. Najvažnija je značajka kognitivnog učenja da ono rezultira 
općim znanjem. Takvo se znanje dobro primjenjuje ne samo na situacije u kojima se odvijalo 
učenje nego i na širok raspon sličnih situacija. 

KOGNITIVNA MAPA 

Skinner _ je smatrao da do učenja novih, voljnih reakcija dolazi isključivo putem 
potkrepljivanja. Suprotno takvom shvaćanju, brojna istraživanja pokazuju da je učenje 
moguće i bez potkrepljenja. Dolaskom u novi, nepoznati grad šećete ulicama i nakon nekog 
vremena uočavate da se počinjete snalaziti u gradu, znate gdje je knjižnica, banka, dućan... 
To ste naučili bez potkrepljenja. Stvorili ste kognitivnu mapu grada u kojem se nalazite. 
Kognitivna mapa je predodžba o prostoru i vlastitom položaju u njemu. 

Kognitivna mapa spada u skriveno učenje (učenje koje se ne iskazuje u ponašanju). 

Npr. zapamtili ste gdje je neki kafić, ali ukoliko ne želite otići u taj kafić, to što ste naučili put 
do kafića neće se nikada vidjeti u vašem ponašanju. 

UČENJE UVIDOM 

Osim toga, ljudi mogu mnoge stvari naučiti uviđajući i razumijevajući odnose u situaciji koju 
opažaju. Učenje uvidom se najčešće pojavljuje pri rješavanju problema i za njega je potrebna 
određena razina inteligencije, jer treba uočiti elemente u nekoj situaciji. 


TEORIJE SOCIJALNOG UČENJA 


UČENJE OPAŽANJEM DRUGIH 

Ljudi mnoga ponašanja uče oponašajući druge. To se ponašanje još zove učenje po modelu ili 
modeliranje. Ovom vrstom učenja se intenzivno bavio američki psiholog Albert Bandura. 

On je naglašavao činjenicu da osoba koja nešto uči ne mora biti sama potkrepljenja, već 
može opažati potkrepljenje modela. 

Bandura je proveo poznati eksperiment s lutkom nazvanom Bobo klaun. Bobo je bio lutka 
veličine predškolskog djeteta. Djeca gledaju film u kojem odrasle osobe tuku lutku. Tri 
skupine djece gledaju nešto različite verzije filma. Jedna je skupina djece vidjela kako su 
odrasle osobe nakon tog agresivnog ponašanja dobile nagradu (slatkiše). Druga skupina je 
vidjela kako su odrasli fizički kažnjeni, dok je u trećem slučaju agresivno ponašanje odraslih 
bilo ignorirano. Nakon gledanja filma djeci je omogućeno da se ,igraju“ s klaunom. Djeca 
koja su gledala verziju filma u kojoj je odrasla osoba kažnjena ponašala su se najmanje 
agresivno. 


INTELIGENCIJA 


Postoje tzv. implicitne teorije inteligencije. Implicitne teorije nisu prave, znanstvene teorije 
inteligencije, već je riječ o mišljenju ili teorijama laika o tome što je to inteligencija. Većina 
ljudi smatra inteligentnima one koji: 1) dobro i jasno govore, te poznaju značenje mnogih 
riječi; 2) dobro se snalaze u situacijama u kojima treba riješiti neki problem; 3) sposobni su 
logički razmišljati. 


Psiholozi su inteligenciju kroz povijest različito tumačili, a i danas postoje različite definicije 
inteligencije. Inteligencija se najčešće određuje kao sposobnost uspješnog snalaženja jedinke 
u novim situacijama. Pragmatički se inteligencija svodi na ono što se mjeri testovima 
inteligencije. 

INTELIGENCIJA je sposobnost prilagođavanja pojedinca zahtjevima situacije, učenja iz 
iskustva, rješavanja problema, te sposobnost logičkog razmišljanja. 

Vidljivo je da se znanstveno određenje inteligencije ne razlikuje jako od onog običnih ljudi. 


MJERENJE INTELIGENCIJE 


Zadaci u testu često nalikuju na rebuse i pitalice za razonodu. 

Ali ima jedna bitna razlika: test je temeljito proučen i standardiziran instrument. 
Standardiziran znači da je strogo propisan način primjene testa i vrednovanja postignutih 
rezultata. U svakom testu treba biti određeno vrijeme rješavanja, je li se testiranje provodi 
individualno ili grupno i norme tj. vrednovanje pojedinačnih rezultata. Sastavljanje dobrog 
testa traje mjesecima ili godinama i uključuje opsežna ispitivanja na velikim uzorcima 
ispitanika. Test se može smatrati testom samo ako su provjerena njegova mjerna svojstva, 
njegova objektivnost, pouzdanost, osjetljivost i valjanost. 


PRVI TEST INTELIGENCIJE 


Prvi test za mjerenje inteligencije konstruirao je francuski psiholog Alfred Binet_ 1905. 
godine. 

Francuska je vlada zamolila Bineta da pronađe postupak za pronalaženje djece s 
poteškoćama u učenju kako bi im se omogućilo posebno obrazovanje. 

Ovaj test za mjerenje inteligencije djece održao se, uz razna poboljšanja, sve do danas. 
Uspjeh na ovom testu se izražavao u mentalnoj dobi. Binet je za svaku kronološku dob (od 3. 
do 15. godine) odabrao šest pitanja, a svaki pravilno riješen zadatak donosio je dva mjeseca. 
Djeca iste kronološke dobi mogu imati različitu mentalnu dob. Npr. ako 10-godišnjak riješi 
sve zadatke za 11 godina mentalna dob mu je 11 godina, a ako drugi 10-godišnjak riješi 
zadatke za 9 godina njegova mentalna dob je 9 godina. Prvo dijete je napredno, a drugo 
zaostaje. 


Da bi se lakše mogla uspoređivati inteligencija djece različite dobi, uveden je kvocijent 
inteligencije. On se određuje tako da se mentalna dob podijeli s kronološkom dobi i zatim 
pomnoži sa 100. 


Danas se kvocijent inteligencije rijetko računa na takav način. Usprkos tome naziv kvocijent 
inteligencije se održao. Broj koji se dobije dijeljenjem mentalne dobi s kronološkom dobi ima 
smisla za izražavanje inteligencije djece, ali ne i odraslih. Npr. ako 80-godišnja osoba riješi 
onoliko zadataka koliko i prosječan 20-godišnjak, ispadne da je njen kvocijent inteligencije 
samo 25 što ukazuje na tešku mentalnu retardaciju, a taj rezultat ne odgovara stvarnosti. 


Kod odraslih možemo upotrijebiti devijacijski kvocijent inteligencije kod kojeg se rezultati 
računaju na temelju odstupanja ili devijacija od onih rezultata koje postiže najveći broj ljudi. 
Ovakvo izražavanje uspjeha na testu inteligencije je moguće zato jer se inteligencija 
raspodjeljuje prema normalnoj raspodjeli (tzv. zvonolika ili Gaussova krivulja). Ta krivulja 
pokazuje da je najveći broj onih koji postižu neki prosječan rezultat, a što je neki rezultat 
udaljeniji od prosjeka , to će ga manji broj ljudi postizati. 


Prosječan kvocijent inteligencije iznosi 100. Obično se kvocijenti u rasponu od 90 do 110 
smatraju pokazateljima prosječne inteligencije (otprilike je 45% populacije u tom rasponu). 
Kvocijent manji od 70 znak je intelektualne zaostalosti (oko 2,5%), a viši od 130 ukazuje na 
nadarenost (oko 2,5%). 


MENTALNA RETARDACIJA 


Uzroci mentalne retardacije: infekcije za vrijeme trudnoće (npr. rubeola, toksoplazmoza), 
rendgensko zračenje trudnice, intenzivna konzumacija alkohola u trudnoći, nekompatibilnost 
Rh-faktora, anomalije u kromosomima (npr . Downov sindrom), komplikacije za vrijeme 
poroda, nedostatak tiroksina u djetinjstvu, meningitis (upala moždanih ovojnica), encefalitis 
(upala mozga)... 

Djeca s Downovim sindromom imaju specifičan izgled (kose oči, malu okruglu glavu, 
spljošteno lice) pa se za taj poremećaj ranije upotrebljavao naziv mongoloizam. To je 
genetski poremećaj, a uzrok je višak jednog kromosoma tzv. trisomija 21. Djeca koja imaju 
ovaj sindrom često imaju srčane mane, bolesti dišnog sustava... 


Postoje različiti stupnjevi mentalne retardacije: 
Laka mentalna retardacija — kvocijent inteligencije od 50 do 70 


Umjerena mentalna retardacija — kvocijent inteligencije od 30 do 50 
Teška mentalna retardacija — kvocijent inteligencije manji od 30 


Osobe s lakom mentalnom retardacijom mogu završiti osnovno školovanje (sporije čitaju, 
pišu i računaju). Mogu se osposobiti za obavljanje nekih pomoćnih zanimanja. 


Osobe sa umjerenom retardacijom mogu naučiti obavljanje jednostavnih poslova u 
zaštićenim uvjetima, mogu usvojiti jednostavne higijenske navike. Govor im je slabije 
razvijen i u najvećem broju slučajeva nisu sposobni za samostalan život. 


Osobe s teškom mentalnom retardacijom ne mogu samostalno živjeti i potrebna im je stalna 
briga i njega. Najčešće ne govore, ne mogu ništa naučiti, česti su i motorički problemi. 


DOPRINOS NASLJEĐA | OKOLINE U FORMIRANJU 
INTELIGENCIJE 


U prošlosti su postojale dvije teorije o individualnim razlikama u sposobnostima ljudi. 
Nativizam je teorija koja individualne razlike tumači različitim nasljeđem. Empirizam te 
razlike tumači različitom okolinom u kojoj su se pojedinci razvijali. 


Danas znamo da su sposobnosti rezultat zajedničkog djelovanja nasljeđa i okoline. Važno je 
istraživanjima utvrditi relativni udio nasljeđa i okoline u razvoju sposobnosti. U tu svrhu 


provode se istraživanja na osobama koje su u krvnom srodstvu. Najbolji uzorak za ta 
istraživanja su jednojajčani blizanci koji su odrasli odvojeno, ali takav uzorak je teško 
dostupan. 


Međutim, možemo usporediti sličnost inteligencije jednojajčanih i dvojajčanih blizanaca. 
Ukoliko su jednojajčani blizanci sličniji za neku karakteristiku od dvojajčanih, to ukazuje na 
genetski doprinos razvoju te karakteristike. Ovakva istraživanja su pokazala da genetski 
faktori snažno pridonose razvoju inteligencije. To naravno ne znači da je inteligencija nekog 
pojedinca neovisna o njegovom iskustvu. 


Procjene psihologa se razlikuju, ali većina njih je suglasna s procjenom da više od 50% razlika 
u inteligenciji među ljudima možemo pripisati genetskim faktorima. 


Genotip određuje raspon moguće inteligencije u nekim prosječnim uvjetima. Ukoliko će ti 
uvjeti biti vrlo nepoticajni, vjerojatnije je da takvi pojedinci neće razviti sve svoje potencijale. 


U vezi s nasljeđem postoji jedan zanimljivi fenomen — fenomen regresije koji je prvi puta 
uočen na visini. Djeca vrlo visokih roditelja su u prosjeku viša od prosjeka , ali niža od svojih 
roditelja. Djeca vrlo niskih roditelja su u prosjeku niža od prosjeka , ali ne i niža od svojih 
roditelja. Na ovaj način priroda brine da najveći broj ljudi ima prosječnu visinu, a da su 
malobrojni pojedinci jako niski ili jako visoki. 


JE LI INTELIGENCIJA JEDINSTVENA SPOSOBNOST ? 


Osim što se psiholozi ne mogu složiti oko definicije inteligencije postoje i nesuglasice oko 
strukture inteligencije. Neki psiholozi tvrde da inteligencija predstavlja jedinstvenu opću 
kognitivnu sposobnost koja do izražaja dolazi u svakom intelektualnom zadatku. Ukoliko su 
ispitanici koji imaju vrlo dobro pamćenje, dobri i na ostalim testovima, tada bismo mogli reći 
da postoji opća inteligencija. Budući da je riječ o jednoj općoj ili generalnoj sposobnosti, ona 
se obično naziva g faktor. 


Druga skupina psihologa tvrdi da se inteligencija sastoji od puno različitih sposobnosti koje 
su međusobno nepovezane. Ukoliko bi rezultati ljudi na različitim testovima bili nepovezani, 
tada bismo mogli reći da ne postoji opća inteligencija, već da inteligencija predstavlja 
skupinu različitih, specifičnih sposobnosti. 

Thurston navodi sedam primarnih sposobnosti, a to su: perceptivna sposobnost (brzo i 
točno opažanje), numerička sposobnost, mnemička sposobnost (sposobnost pamćenja), 
spacijalna sposobnost (sposobnost snalaženja u prostoru), rječitost ( elokventnost, lakoća u 
izražavanju riječima), verbalna sposobnost (sposobnost razumijevanja verbalnih sadržaja) i 


logičko zaključivanje. 


Međutim postoji i kompromisno stajalište prema kojem je inteligencija opća sposobnost koja 
se istovremeno sastoji od niza posebnih sposobnosti. Istraživanja idu u prilog ovoj teoriji. 


Danas više nitko ne sumnja u postojanje različitih vrsta inteligencije. Netko može biti dobar u 
perceptivnim zadacima, ali to ne znači da će takav biti i u numeričkim zadacima. No, 
istraživanja pokazuju da ipak postoji određena povezanost između različitih sposobnosti. 
Ukoliko je netko dobar na zadacima jedne vrste, vjerojatno će biti bolji od prosjeka i na 
ostalim zadacima. 


FLUIDNA I KRISTALIZIRANA INTELIGENCIJA 

Fluidna inteligencija predstavlja one sposobnosti koje su u većoj mjeri biološki određene. 
Ona je vrlo važna pri rješavanju novih problema, gdje znanje i iskustvo mnogo ne koristi. 
Fluidna inteligencija je ,prirodna“ inteligencija koja predstavlja potencijal za razvoj 
kristalizirane inteligencije. Fluidna inteligencija se naglo razvija u djetinjstvu, vrhunac doseže 
otprilike u dobi od 16 godina. Zatim se održava na postignutoj razini otprilike do 40. godine, 
kada počinje blagi pad, koji se ubrzava nakon 60. godine. 


Kristalizirana inteligencija predstavlja ona znanja, sposobnosti i vještine koje neki pojedinac 
razvija tijekom života. Ona praktički raste cijeli život. Do njezina pada kod ljudi starije dobi 
dolazi tek s promjenama u živčanom sustavu, odnosno mozgu. Tako je poznat fenomen kada 
nekim starim osobama neposredno pred smrt naglo oslabe kognitivne sposobnosti. Taj se 
fenomen naziva završni pad. 


lako fluidna inteligencija pada, taj pad se kompenzira rastom kristalizirane inteligencije. 
Stoga možemo reći da je inteligencija tijekom većeg dijela odrasle dobi ista. Međutim treba 
naglasiti da razvojne krivulje inteligencije mogu biti vrlo različite za različite ljude. Pravilnosti 
o kojima smo govorili predstavljaju prosječne krivulje. 


SPOLNE RAZLIKE U INTELIGENCIJI 

Ne postoji razlika u općoj inteligenciji između žena i muškaraca. 

Međutim postoji razlika u specifičnim sposobnostima. Najveća razlika uočava se u dvije 
sposobnosti: verbalnoj sposobnosti i rječitosti u korist žena, a sposobnost razumijevanja 
prostornih odnosa u korist muškaraca. 


KONTEKSTUALISTIČKI PRISTUP INTELIGENCIJI 

Ovaj pristup predlaže da se inteligencija određuje sukladno kulturalnom kontekstu u kojem 
pojedinci djeluju. Inteligenciju plemena koje živi u prašumi, ne bi imalo smisla ispitivati 
pomoću naših testova inteligencije, jer je uspjeh na takvim testovima nebitan za 
preživljavanje i uspješno prilagođavanje pripadnika plemena. 


U KOJE SVE SVRHE SE ISPITUJE INTELIGENCIJA POJEDINCA? 

Polaganje vozačkog ispita, dozvola za oružje, kod upisa na neke fakultete, u svrhu 
profesionalne orijentacije, pri upisu u osnovnu školu, radi utvrđivanja mentalne retardacije, 
identifikacija nadarenih, kod ozljeda mozga, ponekad kod odlaska u prijevremenu mirovinu, 
za potrebe suda... 


Visoka inteligencija ne znači uvijek uspješnu karijeru i život. Dva faktora koja su također 
vrlo važna su motivacija i osobine ličnosti (emocionalna inteligencija). Npr. upornost, 
marljivost, ambicioznost, emocionalna stabilnost, komunikativnost, samopouzdanje, 
empatija i sl. su osobine koje povećavaju vjerojatnost uspjeha. 


Danas se sve veći značaj pridaje emocionalnoj inteligenciji koja se određuje kao sposobnost 
prepoznavanja i upravljanja emocijama, vlastitim i tuđim. Emocionalna inteligencija uključuje 
razumijevanje vlastitih emocija, samokontrolu emocija, visok prag tolerancije na frustraciju, 
razvijene socijalne vještine i sposobnost empatije (razumijevanje tuđih emocija). 


KREATIVNOST 

Pojam kreativnosti obično se veže uz umjetnost, ali kreativnost nije ograničena samo na 
umjetnost. U psihologiji se kreativnost najčešće određuje kao sposobnost pronalaženja 
jedinstvenih i originalnih rješenja. Je li neko djelo kreativno ili ne u pravilu određuju 
stručnjaci iz tog područja. 

Odnos kreativnosti i opće inteligencije — sama inteligencija ne jamči kreativnost (mnogi 
inteligentni ljudi nisu kreativni). Međutim kreativni ljudi su u prosjeku inteligentniji od većine 
drugih. 

Je li moguće predvidjeti ima li neka osoba talenta za kreativna postignuća prije nego što je 
ona te potencijale realizirala? U tu svrhu koriste se testovi divergentnog razmišljanja u 
kojima se mjeri koliko novih i originalnih rješenja ispitanik može pronaći u određenim 
problemskim situacijama. Divergentno razmišljanje znači razmišljati u više različitih 
smjerova. Postoji i konvergentno razmišljanje kada se od ispitanika traži da razmišlja u 
jednom smjeru, prema jedinom točnom rješenju. Ovo mišljenje često se ispituje testovima 


EMOCIJE 


Emocije su psihički procesi koji odražavaju naš odnos prema ljudima, predmetima, 
događajima i prema samima sebi. 


PODJELA EMOCIJA 


Primarne emocije su urođene tj. urođen je njihov način izražavanja (izraz lica). Javljaju se 
rano u razvoju (tijekom prve godine života). Primarne emocije su jednostavne i kažemo da su 
univerzalne, jer ih svi ljudi isto izražavaju bez obzira na kulturu iz koje potječu. 


Sekundarne emocije su složene, javljaju se kasnije od primarnih, uče se tijekom života i 
razlikuju se od kulture do kulture. 


U primarne emocije spadaju: strah, srdžba, tuga, radost, iznenađenje i gađenje. Sve ostale 
emocije npr. ponos, zavist, ljubomora....... spadaju u sekundarne emocije. 


Podjela emocija prema intenzitetu i trajanju 
AFEKTI_su vrlo intenzivne emocije kratkog trajanja. U stanju afekta je smanjena kontrola 


vlastitih postupaka. 


RASPOLOŽENJA su emocionalna stanja slabog intenziteta i dugog trajanja. 


Strah se javlja u više oblika, a to su tjeskoba, fobija i panika. 

FOBIJA je intenzivan iracionalan strah od predmeta i događaja koji se općenito ne smatraju 
opasnima. 

TJESKOBA — osoba je stalno potištena, a ni sama ne zna točan razlog (izvor straha je u osobi, 
a ne izvan nje). 

PANIKA je doživljaj užasa koji ometa racionalno ponašanje. Prisutna je emocionalna zaraza, 
strah se širi od jedne osobe do druge. 


Srdžba se javlja zbog neke prepreke, nemogućnosti ostvarenja neke želje. Neka fiziološka 
stanja pogoduju javljanju srdžbe npr. glad, žeđ, hormonalne promjene, umor, bolest..... 


TJELESNE PROMJENE KOJE PRATE EMOCIJE su ubrzan rad srca, ubrzano 


disanje, povišeni krvni tlak, veće izlučivanje adrenalina, širenje zjenica, veća provodljivost 
električne energije kroz kožu, usporavanje rada želuca, smanjeno izlučivanje sline pa su suha 
usta. 


Probava se usporava kako bi krv iz probavnih organa mogla doći u mozak i mišiće. 

Ove tjelesne promjene su rezultat aktivacije simpatikusa i imaju važnu ulogu u pripremi 
organizma za odgovarajuću reakciju. Umjerene tjelesne promjene povećavaju našu 
efikasnost. Ako su te tjelesne promjene suviše intenzivne efikasnost pada. 


POLIGRAF ILI DETEKTOR LAŽI 


Poligraf je uređaj koji omogućava mjerenje tjelesnih promjena koje se javljaju povodom neke 
emocije. 


Postoji pretpostavka da većina ljudi kada laže doživljava neugodu i tada dolazi do tjelesnih 
promjena. 

Međutim postoje nevine osobe koje već samo poligrafsko ispitivanje toliko uzruja da bismo 
na temelju rezultata mogli zaključiti da su krivi. 

S druge strane postoje osobe koje su krive, ali se nimalo ne uzrujavaju kad lažu. Zato i 
rezultati poligrafa pokazuju da te osobe govore istinu, a to je netočno. 


Zaključak je da poligraf nije sigurno sredstvo za utvrđivanje nečije krivnje. 
Rezultati poligrafa koriste se za vrijeme istrage, ali se ne mogu koristiti kao dokaz na sudu. 


Kod poligrafskog ispitivanja koriste se neutralna i kritična pitanja. 
Odgovori su formulirani tako da ispitanici odgovaraju s da ili ne. 


IZRAŽAVANJE EMOCIJA 


Emocije se izražavaju na različite načine: izrazom lica, gestama, držanjem tijela, pokretima, 
položajem tijela, držanjem glave.... Nabrojeni načini spadaju u neverbalne znakove 


komunikacije. 


Neki od ovih načina izražavanja su urođeni i univerzalni (izraz lica kod primarnih emocija). 
Istraživanja na slijepim osobama potvrđuju tu hipotezu. Osobe slijepe od rođenja imaju iste 
izraze lica kod primarnih emocija kao i ostali ljudi, a to nisu mogle naučiti opažanjem drugih. 


Drugi načini izražavanja se uče (npr. geste). Učimo kada trebamo neku emociju izraziti, 
posebno istaknuti, kada je prikriti.... Dakle učimo pravila izražavanja emocija, a ta se pravila 
mogu razlikovati od kulture do kulture 

Emocije naravno možemo izraziti i riječima. Postoje paralingvistički znakovi komunikacije. 
U njih ubrajamo tonalitet (boju) glasa, brzinu kojom govorimo, glasnoću glasa, ali i 
popratne zvukove npr. plač, smijeh... 


MOTIVACIJA 


Motivacija je psihički proces koji pokreće i održava ponašanje usmjereno prema nekom cilju. 


Tumačenje ljudskog ponašanja kroz povijest je bilo različito. Ponašanje se tumačilo utjecajem 
zvijezda, nadnaravnih sila, urođenih nagona..... 
Suvremena psihologija tumači ljudsko ponašanje kroz potrebe i vanjske poticaje. 


Postoje biološki i psihosocijalni motivi. 


BIOLOŠKI MOTIVI su važni za preživljavanje (potreba za hranom, vodom, spavanjem, 
kretanjem, očuvanjem fizičkog integriteta...). Biološke potrebe su socijalizirane tj. njihov 
način zadovoljavanja određen je društvenim normama. 


Motivacijski ciklus kod bioloških potreba sastoji se od tri dijela: 
1. pojava neke potrebe (stanje napetosti) 

2. poduzimanje akcije 

3. postizanje cilja (oslobađanje od napetosti) 

Cilj je postići HOMEOSTAZU ILI RAVNOTEŽU U ORGANIZMU. 


PSIHOSOCIJALNI MOTIVI su naučeni. 
Motiv za druženjem se sastoji u želji za uspostavljanjem i održavanjem prijateljskih veza s 
velikim brojem ljudi. 


Motiv za prisnošću je želja za bliskom komunikacijom s drugom osobom. 
Motiv za postignućem je želja da se postigne visoki uspjeh u onome što se radi. 


U psihosocijalne motive spada i potreba za ljubavlju, promjenom, položajem, zabavom, 
napretkom, kreativnošću... 


VRSTE MOTIVACIJE 

Ekstrinzična motivacija se zasniva na vanjskim poticajima, nagradama. 
Intrinzična_motivacija proizlazi iz unutarnjih pobuda, zadovoljstvo proizlazi iz same 
djelatnosti. 


HIJERARHIJA MOTIVA 


Psiholog Abraham Maslow pretpostavio je da su ljudske potrebe hijerarhijski organizirane. 
Maslow je hijerarhiju motiva prikazao u obliku piramide. Na dnu Maslowljeve piramide su 
fiziološke potrebe, a na vrhu je potreba za samoaktualizacijom. 

1. fiziološke potrebe 

2. potrebe za sigurnošću 

3. potrebe za ljubavlju i pripadanjem 

4. potrebe za poštovanjem 

5. potrebe za samoaktualizacijom 

Samoaktualizacija je potreba za ostvarenjem svih vlastitih mogućnosti. Maslow smatra da se 
potrebe koje se nalaze na hijerarhijski višoj razini mogu javljati tek ukoliko su u najvećoj 
mjeri zadovoljene one hijerarhijski niže. 


SUKOB MOTIVA 


U nekim situacijama možemo imati više želja ili potreba koje su međusobno neuskladive. 


1. Konflikt istovremenog (dvostrukog ili višestrukog) privlačenja 

Ovaj konflikt nastaje kada moramo birati između dva ili više podjednako privlačna cilja. 

Što su ciljevi sličniji, to je konflikt veći. Poslovica koja opisuje ovaj konflikt glasi ,Ne možeš 
imati i ovce i novce“. 


2. Konflikt istovremenog odbijanja 
Pojedinac mora birati između dva ili više nepoželjna cilja. Poslovica koja opisuje ovaj konflikt 


glasi ,,Između dva zla odaberi manje“. 


3. Konflikt istovremenog privlačenja i odbijanja 
Javlja se kada isti cilj ima i pozitivne i negativne strane. Ovaj konflikt se teško rješava, jer što 


smo bliže tom cilju raste sila odbijanja. To dovodi do odustajanja i udaljavanja od cilja. Što se 
više udaljavamo od cilja ponovno raste njegova privlačnost. 


4. Dvostruki konflikt istovremenog privlačenja i odbijanja 
Moramo odabrati između dva podjednako privlačna i odbojna cilja. 


FRUSTRACIJA | OBRAMBENI MEHANIZMI 


Frustracija je stanje emocionalne napetosti i neugode, često je praćena srdžbom. 
Do frustracije dolazi kada pojedinac ne može zadovoljiti svoje želje i potrebe. 
Intenzitet frustracije ovisi o tome koliko je cilj važan i o trajanju frustracije. 


U stanju frustracije se često javljaju neprilagođena ponašanja: agresivno ponašanje, 
anksioznost, obrambeni mehanizmi. 


1.) Agresija može biti direktna što znači da izravno napadamo izvor frustracije. 
Kod indirektne agresije ne napadamo izvor poteškoća već svoju agresiju usmjeravamo na 
drugi izvor (često nedužnu osobu). 


2.) Neke osobe na frustraciju reagiraju tjeskobom. Tjeskoba ili anksioznost je stanje 
zabrinutosti, napetosti i straha. Anksiozne osobe sklone su izbjegavati frustrirajuću situaciju. 
Ako ipak odluče suočiti se s izvorom prijetnje moraju uložiti mnogo više snage od 
neanksioznih osoba. 


3.) obrambeni mehanizmi su oblici ponašanja koje ljudi često koriste u frustrirajućim 
situacijama. Sigmund Freud koji ih je otkrio kaže da su to nesvjesni procesi iskrivljavanja 
stvarnosti koji pojedinca brane od anksioznosti. 


Obrambeni mehanizmi predstavljaju oblik samozavaravanja. Pojedinac ne mijenja stresnu 
situaciju već samo doživljaj situacije. 


Obrambene mehanizme koriste svi ljudi i njihovo korištenje nije uvijek štetno. Umjereno 
korištenje obrambenih mehanizama služi za održavanje našeg samopoštovanja. Ako ih se 
koristi prečesto postaju štetni za osobu i predstavljaju bijeg od stvarnosti. 


Postoji različiti obrambeni mehanizmi: 


RACIONALIZACIJA - umjesto pravih razloga neuspjeha iznose se lažni razlozi. 

Racionalizacija se javlja u dva oblika: ,kiselo grožđe“ - umanjujemo vrijednost cilja koji nismo 
uspjeli postići (omalovažavanje) 

»Slatki limun“ — ističemo vrijednost cilja koji smo bili prisiljeni odabrati (uljepšavanje). 


SUPSTITUCIJA — pojedinac zamjenjuje ciljeve i to na način da novoizabrani cilj barem 
djelomično zadovoljava onemogućenu potrebu. 


KOMPENZACIJA — pojedinac ulaže veći trud u određenu aktivnost kako bi se istaknuo na tom 
području i time nadoknadio svoje slabije sposobnosti na nekom drugom području. 


PROJEKCIJA — pojedinac vlastite slabosti, društveno neprihvatljive želje pripisuje drugim 
ljudima. 


REGRESIJA — frustrirani pojedinac reagira ponašanjem tipičnim za ranije faze razvoja. 
NEGIRANJE — pojedinac odbija prihvatiti stvarnost ili neki svoj nedostatak. 


FIKSACIJA — pojedinac uporno ponavlja neke aktivnosti za koje je očigledno da ne dovode do 
cilja ili ustraje u aktivnostima za koje nema odgovarajuće sposobnosti. 


REAKTIVNA FORMACIJE — pojedinac potiskuje svoje stvarne osjećaje i ponaša se suprotno od 
njih. 


STRES 


Stres je stanje koje nastaje kada su ljudi suočeni s događajima koji ugrožavaju njihovu 
dobrobit. Pojedinac je suočen sa zahtjevima iz svoje okoline kojim se ne uspijeva uspješno 
prilagoditi. 


Za doživljaj stresa odlučujuće su dvije procjene: 
1.) primarna procjena stresa — procjena stupnja ugroženosti od neke situacije 
»Koliko je ova situacija za mene opasna?“ 
2.) sekundarna procjena stresa - procjena vlastitih sposobnosti za svladavanje određene 
situacije 
»Mogu li se nositi s tom situacijom?“ 


Stresori su događaji koji izazivaju stres. 


Prema jačini i posljedicama stresore možemo razvrstati u dvije skupine: 

1.) Mali svakodnevni stresovi (npr. jedinica iz testa, prometna gužva...) 

2.) Veliki životni stresovi se ne događaju svakodnevno, ali ih gotovo svatko povremeno doživi 
(npr. rastava braka, smrt bliskog člana obitelji, gubitak posla, ali i vjenčanje i rođenje 
djeteta....) 


ZNAKOVI STRESA (SIMPTOMI) STRESA 

Emocionalni znakovi stresa — tjeskoba, tuga, strah, srdžba, bespomoćnost, ravnodušnost, 
osjećaj krivnje... 

Kognitivni znakovi stresa — loša koncentracija, rastresenost, zaboravljivost, konfuzne misli.... 


Bihevioralni znakovi ili promjene u ponašanju — agresivnost, povlačenje u sebe, poteškoće sa 
spavanjem i prehranom, povećana konzumacija alkohola, cigareta, kave, droga... 


REAKCIJE NA STRES 

1.) Toleriranje stresa — podnosimo i prihvaćamo situaciju kao takvu. Uglavnom se toleriraju 
kratkotrajni stresovi ili oni za koje pojedinac smatra da ih je bolje podnijeti nego se protiv 
njih boriti. Postoje velike individualne razlike u toleriranju stresa. 


2.) Suočavanje sa stresom može biti usmjereno na problem ili na emocije 
Suočavanje usmjereno na problem — pokušavamo ukloniti stresor 
Suočavanje usmjereno na emocije — pokušavamo kontrolirati neugodne emocije (npr. 
potražiti utjehu prijatelja). 


3.) Rezignacija - pojedinac ne može svladati stres, odustaje od borbe i postaje ravnodušan. 


PSIHOSOMATSKE BOLESTI 

Psihosomatske bolesti su uzrokovane psihičkim činiteljima, neugodnim emocijama, stresom. 
Određena emocionalna stanja mogu uzrokovati promjene u funkciji organa. 

Psihosomatske bolesti su tjelesne bolesti u čijem je nastanku važnu ulogu odigrao stres. 


U psihosomatske bolesti spadaju: povišeni krvni tlak, srčane smetnje, čir na želucu, gastritis, 
migrena, astma, alergije, bolesti štitnjače .... 


Istraživanja pokazuju da osobe sa srčanim bolestima imaju neke zajedničke osobine. To su 
ambicioznost, samokontrola emocija, odgovornost, marljivost. Često rade duže i više od 
ostalih. Osobe koje imaju ove osobine spadaju u A tipove, a B tipovi su opušteniji, ležerniji, 
društveniji. 


Osobe A tipa imaju viši puls u mirovanju, krvni tlak im je povećan. To povećava vjerojatnost 
da se razbole od bolesti krvožilnog sustava. 


LIČNOST I PSIHIČKI POREMEĆAJI 


Kod svake osobe su osobine strukturirane na jedinstven način. 

Ličnost_čine osobine ličnosti koje određuju karakterističan način doživljavanja i ponašanja 

osobe. 

Uz definiciju ličnosti vežu se neke pretpostavke: 

1) Pojam ličnosti obuhvaća one karakteristike neke osobe koje su manje ili više stabilne. 
To ne znači da je ličnost nepromjenjiva. Međutim, da bismo neku karakteristiku smatrali 
osobinom ličnosti , ona se ne može mijenjati iz dana u dan ili u vrlo kratkim vremenskim 
razdobljima. 

2) Te karakteristike omogućuju dosljedno ponašanje u vremenu i u različitim situacijama. 

3) Poznavanje nečijih osobina ličnosti omogućuje nam predviđanje njezinog ponašanja. 


ULOGA NASLJEĐA I OKOLINE U RAZVOJU LIČNOSTI 

Svaki čovjek predstavlja jedinstvenu i neponovljivu kombinaciju genetskih i iskustvenih 
činitelja koji pridonose razvoju ličnosti. 

Znanstvena disciplina koja se bavi problemima genetskog i iskustvenog doprinosa razvoju 
pojedinih karakteristika naziva se genetika ponašanja. 


Genotip je genetska konstitucija pojedinca, a fenotip je osobina ličnosti koja se razmatra. 
Fenotip nekog pojedinca je rezultat njegova genotipa i okoline. 

U svrhu utvrđivanja doprinosa gena i okoline u formiranju osobina ličnosti koristi se metoda 
blizanaca. Veća sličnost neke osobine ličnosti kod jednojajni blizanaca od dvojajnih blizanaca 
ukazuje na genetski doprinos razvoju ličnosti. 


U osobine ličnosti spadaju motivi, interesi, vrijednosti, karakter, temperament... 


TEMPERAMENT I KARAKTER 

Temperament označuje tipičan način emocionalnog reagiranja neke osobe. 
Temperament je većim dijelom urođen. Istraživanja pokazuju da postoji velika stabilnost u 
tipičnom načinu emocionalnog reagiranja. Živahna će djeca i u odrasloj dobi češće reagirati 
burnije, a mirna će djeca u odrasloj dobi pokazivati veću smirenost i blag temperament. 


Hipokrat (V. stoljeću prije nove ere) je ljude podijelio s obzirom na njihov temperament 

u četiri kategorije: kolerike, sangvinike, flegmatike i melankolike. 

KOLERIK (tjelesni sok koji dominira je žuta žuč) — razdražljiva osoba koja se brzo razljuti, ali i 
brzo smiri. Emocionalno burno reagira. 

SANGVINIK (krv) — vesela, vedra, optimistična osoba puna energije 

FLEGMATIK (sluz) — staložena, mirna, ravnodušna osoba 

MELANKOLIK (crna žuč) — pesimistična, spora osoba tužnog raspoloženja 


Karakter čine moralne osobine i on se većim dijelom razvija pod utjecajem okoline. 
Karakter je skup osobina ličnosti koje izražavaju odnos prema sebi (samopoštovanje, 


samokritičnost...), odnos prema drugima (iskrenost, poštenje...) i odnos prema radu 
(upornost, savjesnost...). 


PROCJENJIVANJE LIČNOSTI 


Psihološki mjerni instrumenti su standardizirani postupci koji služe za procjenjivanje 
osobina ličnosti. Omogućuju nam da u vrlo kratkom vremenu saznamo mnogo o ispitivanim 
ljudima. Međutim sami mjerni instrumenti rijetko nastaju u kratkom vremenu, jer prolaze 
kroz opsežne provjere u kojima se ispituju i poboljšavaju njihova mjerna svojstva tzv. 
metrijske karakteristike. U metrijske karakteristike ubrajamo pouzdanost, valjanost, 
objektivnost i osjetljivost. Osim toga važno je da mjerni instrumenti imaju norme koje nam 
omogućuju da rezultat pojedinca usporedimo s rezultatima drugih ljudi u populaciji. 


POUZDANOST — je metrijska karakteristika koja se očituje u sličnosti rezultata mjerenja u 
različitim primjenama istog mjernog instrumenta. Ukoliko neki mjerni instrument pri 
ponovljenim primjenama daje različite rezultate, tada je on nepouzdan. 

VALJANOST — test je valjan ukoliko mjeri ono čemu je namijenjen. 


OBJEKTIVNOST — izmjerena veličina ovisi o predmetu mjerenja, a ne o ispitivaču. 


OSJETLJIVOST — omogućava razlikovanje slabije ili jače razvijenosti neke osobine (npr. 
test mora razlikovati ispodprosječne, prosječne i natprosječne). 


Standardizacija testa je postupak kojim se utvrđuju norme. Norme su standardi koji nam 
omogućuju vrednovanje pojedinačnih rezultata. 


Mjerni instrumenti ispitivanja ličnosti 


Mjerni instrumenti procjenjivanja ličnosti su: skale procjene, upitnici ličnosti, projektivni 
testovi i situacijski testovi. 


SKALE PROCJENE 
Procjenu ličnosti radi osoba koja dobro poznaje procjenjivanu osobu, a ponekad osoba 
procjenjuje samu sebe. Te se procjene obično izražavaju brojevima čiji raspon može varirati. 


UPITNICI LIČNOSTI 

Upitnici ličnosti su najčešće korišteni mjerni instrumenti u psihologiji ličnosti. Upitnici se 
sastoje od niza pitanja ili tvrdnji uz koje su najčešće predloženi odgovori (npr. nikada, rijetko, 
ponekad...). 

Kroz pitanja se želi saznati o reakcijama i osjećajima neke osobe u određenim situacijama. 
Nedostaci upitnika ličnosti su neiskrenost ispitanika, a ponekad ispitivana osoba ne poznaje 
samu sebe dovoljno, pa njen odgovor nije upotrebljiv za zaključivanje o njenim osobinama. 


PROJEKTIVNI TESTOVI 

Ovi testovi se najviše koriste u okviru psihoanalitičkog pristupa. Oni se najčešće sastoje od 
crteža ili razlivenih mrlja od tinte. Od ispitivane osobe se traži da opiše što vidi, odnosno da 
ispriča priču o onome što vidi. Materijali u projektivnim tehnikama mogu se tumačiti na više 
načina, jer je materijal nejasan i višeznačan. Osnovna pretpostavka ovih testova je da će 
ispitanik projicirati, iskazati nesvjesne potrebe, želje ili strahove kroz taj nestrukturirani 
materijal. 

U projektivne tehnike spadaju: Rorschachove mrlje, Test tematske apercepcije, Test 
nedovršenih rečenica, Crtež ljudske figure..... 


Test tematske apercepcije sastoji se od 20 fotografija koje prikazuju nejasne situacije. Od 
ispitanika se traži da opišu što vide na fotografiji, kako je do situacije došlo, što će se dogoditi 
u budućnosti, kako se osjećaju i što misle likovi na fotografijama. 


Osnovni nedostatak ovih tehnika je subjektivnost ispitivača tj. ono što ispitanik ispriča 
različiti ispitivači različito tumače. 

Osim toga ne možemo biti sigurni je li priče koje ispitanici ispričaju nisu sadržaji pročitanih 
knjiga ili filmova koje su gledali. 


SITUACIJSKI TESTOVI 
Ovi testovi omogućuju procjenu nečije ličnosti na osnovi ponašanja u određenim situacijama, 
tzv. test-situacijama. Zbog toga se ti testovi ponekad zovu i objektivni testovi. 


TEORETSKI PRISTUPI U PSIHOLOGIJI LIČNOSTI 


Postoje brojne teorije koje s različitih aspekata objašnjavaju ličnost. Većinu teorija možemo 
svrstati u četiri osnovna pristupa: psihoanalitički pristup, pristup socijalnog učenja, 
humanistički pristup i osobinski pristup 


PSIHOANALITIČKI PRISTUP 


Psihoanalitički pristup utemeljio je bečki neurolog Sigmund Freud (1856 — 1939). 

To je jedna od najstarijih i najutjecajnijih teorija u psihologiji ličnosti. 

Freud je smatrao da je najveći dio procesa u ličnosti nesvjestan i razvio je psihoanalizu 

kao metodu liječenja psihičkih poremećaja koji proizlaze iz nesvjesnih uzroka. 

Tijekom specijalizacije iz neurologije Freud je došao u kontakt s pacijentima koji su bolovali 
od histerije. Histerija je psihički poremećaj koji se očituje kroz bolest nekog organa iako 
nema organskog oštećenja (npr. paraliza ruke, histerična sljepoća, afonija....). Uzrok histerije 
su psihički faktori. 


Freud je psihički život čovjeka usporedio sa santom leda. 

Mali dio ledenjaka koji se nalazi iznad površine vode (1/10) predstavlja svjesno doživljavanje. 
Svjesno obuhvaća sve informacije, misli ili doživljaje kojih smo u određenom trenutku 
svjesni. 

Veći dio sante leda (9/10) je ispod površine vode i odnosi se na nesvjesni dio ličnosti. Taj dio 
ličnosti nije dostupan svijesti. 

Prema Freudu čovjek je uglavnom iracionalno biće kojim upravljaju ,nesvjesni nagoni“. 


Freud je koristio nekoliko tehnika za otkrivanje nesvjesnog: tehniku slobodnih asocijacija, 
hipnozu, analizu snova, humor, nesvjesne greške u govoru i ponašanju. Za snove je Freud 
rekao da su ,kraljevski put u nesvjesno“ jer brojne svoje potisnute konflikte možemo 
osvijestiti upravo putem snova. 

Kod tehnike slobodnih asocijacija pojedinac u stanju fizičke i mentalne opuštenosti govori 
sve što mu padne na pamet. Posebna se pažnja pridaje sjećanjima iz djetinjstva. 


STRUKTURA LIČNOSTI 
Prema Freudu ličnost se sastoji od tri dijela: ida, ega i superega. Ti dijelovi ne postoje fizički, 
već je riječ o tri sustava koji upravljaju ponašanjem. 


Id (ono) je najprimitivniji dio ličnosti. Id se sastoji od bioloških nagona. Osnovni nagoni su 
nagon života ili eros i nagon smrti ili thanatos. Eros teži užitku, a thanatos teži destrukciji i 
agresiji. Eros se služi posebnom vrstom energije koju Freud naziva libido. Za Freuda libido 
nije samo spolna energija nego životna energija. Libido je cjelokupna psihička pokretačka 
energija. 

Id funkcionira prema načelu ugode i želi zadovoljenje svojih potreba odmah neovisno o 
posljedicama. Iz ida se postepeno izgrađuju ego i superego. 


Ego (ja) funkcionira prema načelu realnosti. Javlja se oko druge godine života. Ego je dio 
ličnosti koji omogućuje da se nagoni zadovolje na društveno prihvatljiv način. 


Superego (nad ja) funkcionira prema načelu idealnog. Javlja se oko pete godine. 

Taj dio ličnosti sadrži moralne vrijednosti i ideale koji se uglavnom usvajaju u djetinjstvu. 
Superego je dio ličnosti koji odlučuje je li neko ponašanje dobro ili loše. Superego se često 
opisuje kao savjest. 

Ako se krše zahtjevi superega javlja se osjećaj grižnje savjesti. 


Konflikti nastaju između ida i superega i mogu biti izvor psihičkih poremećaja. Funkcija ega je 
regulacija odnosa između ida i superega. 


U Freudovoj teoriji spominje se Edipov_ kompleks. Ovaj kompleks se javlja kod dječaka 
predškolske dobi. Dječak je zaljubljen u majku, a prema ocu osjeća mržnju i suparništvo. 
Ovaj kompleks se javlja i kod djevojčica i zove se Elektrin kompleks. Djevojčica majku 
doživljava kao suparnicu, a zaljubljena je u oca. 


KRITIKA FREUDOVE TEORIJE 

Prvi je nedostatak što su temeljni pojmovi teorije određeni dosta neprecizno i nije jasno kako 
bi se oni mogli precizno izmjeriti. Freudovu teoriju je teško znanstveno verificirati. 

Drugi veliki nedostatak je slaba mogućnost predviđanja ponašanja. Psihoanalitičari često lako 
nalaze objašnjena za različita ponašanja, ali tek nakon što su se ona dogodila. 


Jedna od najvećih zasluga Freuda jest naglašavanje važnosti nesvjesnih procesa. Suvremena 
istraživanja također su pokazala da informacije kojih ljudi nisu svjesni mogu utjecati na 
njihovo ponašanje. Freudov doprinos je otkriće nesvjesnih procesa: obrambenih 
mehanizama i nesvjesnih grešaka u govoru i ponašanju. 


NESVJESNE GREŠKE U GOVORU I PONAŠANJU 

Ove greške se ne dešavaju slučajno, već su odraz naših nesvjesnih, potisnutih želja. 
Nesvjesne greške možemo podijeliti na: 

1) greške u govoru, čitanju i pisanju 

2) zaboravljanje namjere, zaboravljanje nečijeg imena 

3) gubitak predmeta 


PRISTUP SOCIJALNOG UČENJA 


Predstavnik ovog pristupa je Albert Bandura koji ističe važnost naučenog ponašanja. 
Bandura smatra da se klasičnim i instrumentalnim uvjetovanjem stječe samo manji broj 
reakcija, a veći broj reakcija se stječe učenjem pomoću opažanja drugih. Dakle, neko 
ponašanje može se naučiti samo opažanjem, bez dobivanja nagrada i kazni. 


Važan pojam u Bandurinoj teoriji je pojam samoefikasnost. Samoefikasnost je nečije 
uvjerenje o tome u kojoj mjeri može uspjeti u nekoj aktivnosti. Neki učenici su uvjereni da 
mogu dobro savladati matematiku, a drugi misle da to ne mogu. Neovisno o njihovim 
sposobnostima, percepcija samoefikasnosti će u određenoj mjeri određivati njihovo 
ponašanje, kao i stvaran uspjeh u matematici. Visoke procjene samoefikasnosti povećavaju 
motivaciju pojedinca i on će biti spreman uložiti više napora u učenje. 


HUMANISTIČKI PRISTUP 


Humanistička psihologija počela se razvijati 50-ih i 60-ih godina dvadesetog stoljeća. 

U središtu tog pristupa nalaze se čovjekovi subjektivni osjećaji i doživljaji. Važno je značenje 
koje pojedinac pridaje pojedinim događajima, a ne objektivni događaji sami po sebi. 
Najpoznatije teorije u okviru humanističkog pristupa su teorije američkih psihologa 
Abrahama Maslowa i Carla Rogersa. U središtu Maslowljeve teorije je samoaktualizacija, 
motiv za ostvarenjem vlastitih mogućnosti. 


OSOBINSKI PRISTUP 


Osnovna karakteristika tog pristupa je pretpostavka da se ljudi razlikuju po svojim 
osobinama ili crtama ličnosti. Osobine ličnosti su predispozicije da se reagira ili ponaša na 
određen način. Posebno su važna istraživanja u kojima se ispituje odnos između različitih 
osobina ličnosti. Naime, pokazalo se da određene osobine ličnosti ,,idu zajedno“. Ljudi koji 
imaju određenu poziciju na jednoj osobini ličnosti češće imaju takvu poziciju i na nekoj 
drugoj osobini ličnosti (npr. ljudi koji su vrlo aktivni češće imaju izraženu osobinu 
društvenosti i sklonosti riziku). 


Istraživači pokušavaju velik broj pojedinačnih osobina ličnosti smanjiti na manji broj 
osnovnih dimenzija, tj. faktora ličnosti. Najpopularniji model danas je pet faktorski model 
ličnosti po kojem postoji pet temeljnih dimenzija ličnosti. Te dimenzije su: 

1) ekstraverzija - društvene, vesele, aktivne osobe, sklone uzbuđenjima. Suprotno od 
ekstraverzije je introverzija. 

2) neuroticizam — napete, zabrinute, tjeskobne, neraspoložene osobe, niskog 
samopoštovanja. Suprotno od neuroticizma je emocionalna stabilnost. 

3) savjesnost — efikasne, organizirane, odgovorne, pouzdane osobe. 

4) ugodnost — tople, pristojne, velikodušne osobe, rado pružaju pomoć. 

5) otvorenost k iskustvima — originalne, znatiželjne osobe, širokih interesa, kreativne, vole 
isprobavati nešto novo. 


PSIHIČKI POREMEĆAJI 


Kako odrediti što je to psihički poremećaj? Gdje povući crtu između normalnogi 
abnormalnog? Za to je predloženo više kriterija: 


1) normalno je ono što je uobičajeno kod većine ljudi, a nenormalno ono što bitno odskače 
od uobičajenog 

2) normalni su oni koji su dobro prilagođeni okolini, a nenormalni su oni koji to nisu 

3) psihičkim poremećajem se smatra ono što predstavlja smetnju za nekog pojedinca 

4) psihički poremećaj je stanje u kojem ponašanje nije opravdano situacijom u kojoj se 
pojedinac nalazi 


Kako se u praksi dijagnosticira poremećaj? Najčešće se koristi medicinski model u kojem se 
psihički poremećaji dijagnosticiraju na temelju simptoma. 


DIJAGNOSTIKA PSIHIČKIH POREMEĆAJA 

Nekoć su stručnjaci poremećaje dijelili na neuroze (lakši poremećaji) i psihoze (teži 
poremećaji). Kod neuroza za razliku od psihoza ne postoje teški poremećaji mišljenja, ne 
dolazi do gubitka kontakta sa stvarnošću i ne postoje halucinacije. 

Budući su danas poremećaji puno bolje proučeni postoji puno preciznija podjela. Pri 
dijagnosticiranju psihičkih poremećaja stručnjaci koriste dijagnostičke priručnike. 

Npr. priručnik DSM - IV poremećaje klasificira u pet osnovnih dimenzija, a ove dimenzije 
uključuju 200 različitih poremećaja. 


Psihičke poremećaje dijelimo na: 
1) anksiozne poremećaje 

2) somatoformne poremećaje 

3) shizofrene poremećaje 

4) poremećaje raspoloženja 

5) poremećaje ličnosti 


1) ANKSIOZNI POREMEĆAJI 


Anksiozni poremećaji obuhvaćaju sve poremećaje čije je glavno obilježje veliki osjećaj 
tjeskobe koji nema objektivnog uzroka. Tjeskoba onemogućava osobu u svakodnevnom 
funkcioniranju. Reakcije anksioznih osoba su obično neprimjerene situaciji u kojoj se nalaze. 


U anksiozne poremećaje ubrajaju se: fobije, opsesivno - kompulzivni poremećaj, napadi 
panike i posttraumatski stresni poremećaj. 


FOBIJE 

Fobija je intenzivan iracionalan strah od nekih bića, predmeta ili pojava koje objektivno nisu 
opasne (npr. od krvi, kukaca, ptica, mraka...). Danas je sve češća socijalna fobija, strah vezan 
za socijalno funkcioniranje (npr. osobe ne mogu jesti u restoranu, izlagati seminarski rad....). 
Agorafobija je strah od napuštanja mjesta na kojem se osjećamo sigurni. 


OPSESIVNO - KOMPULZIVNI POREMEĆAJ 

Kod ovog poremećaja osnovni simptomi su prisilne misli i prisilne radnje (npr. stalno pranje 
ruku, stalna misao da će se nešto loše desiti....). lako osoba s ovim poremećajem uviđa da su 
te misli i radnje besmislene ona ih izvršava pod prisilom. 


NAPADI PANIKE 

Kod napada panike javlja se nenadani strah praćen tjelesnim simptomima (poteškoće u 
disanju, ubrzan rad srca, bol u prsima, mučnina, nesvjestica, znojenje...). Napadi su praćeni 
strahom od smrti, strahom od ludila, od teške bolesti... Zapravo se pogrešno interpretiraju 
tjelesni simptomi. 


POSTTRAUMATSKI STRESNI POREMEĆAJ 

PSTP se pojavljuje nakon proživljene teške traume, a karakterizira ga nesanica, noćne more, 
napadaji straha, spontano i učestalo vraćanje slika, beznadnost, napadi bijesa, osjećaj 
udaljavanja od bližnjih... 


2) SOMATOFORMNI POREMEĆAJI 


Somatoformni poremećaji su poremećaji kod kojih se javljaju tjelesni simptomi, iako za to 
ne postoje odgovarajući organski uzroci. Primjerice osoba ima vrtoglavicu, nesvjestice, 
povraća, osjeća bol u nekim dijelovima tijela, a za to ne postoji organski uzrok. 

Često odlaze liječnicima koji ne mogu pronaći uzrok njihovim tegobama. 

Među somatoformne poremećaje ubraja se hipohondrija. Kod hipohondrije osoba 
bezazlene simptome (npr. laganu glavobolju) tumači kao znak teške ili smrtonosne bolesti 
(tumor mozga). Njeno cjelokupno mišljenje je usmjereno na bolest. 


3) SHIZOFRENI POREMEĆAJI 


Shizofrenija je jedan od najtežih psihičkih poremećaja. Prema staroj podijeli shizofrenija 
spada u psihozu. Pacijent gubi kontakt sa stvarnošću, javlja se nelogično razmišljanje, 
pogrešne percepcije i neodgovarajuće emocionalne reakcije. 


Točan uzrok shizofrenije još nije utvrđen. Neki smatraju da je uzrok višak dopamina u 
pojedinim dijelovima mozga. Istraživanja potvrđuju važnost genetskih faktora, ali u 
kombinaciji s lošim uvjetima života. 


SIMPTOMI SHIZOFRENIJE 

U simptome shizofrenije spadaju: 

1) poremećaji opažanja — prisutne su halucinacije, osoba vidi, čuje, doživljava podražaje koji 
nisu prisutni. Moguć je fenomen depersonalizacije kod kojeg osoba svoje bližnje 
doživljava kao strance, a ponekad i vlastito tijelo doživljava kao strano. 

2) poremećaji mišljenja — misli su nelogične i nepovezane. Osoba započne rečenicu, a ne 
dovrši je do kraja. Prisutne su deluzije, patološka vjerovanja u nešto što ne odgovara 
stvarnosti. Ponekad je prisutan mutizam, osoba ništa ne govori. 

3) poremećaji afektivnosti — emocije su vrlo često neprimjerene situaciji u kojoj se osoba 
nalazi (npr. na vijest o nečijoj smrti reagiraju smijehom). Tipični su strahovi i unutarnja 
napetost. 


Postoje različiti oblici shizofrenije (hebefrena, katatonija, paranoja...). Osoba s paranoidnom 
shizofrenijom ima ideje proganjanja i ideje veličine. Osoba umišlja da je neka posebna 
osoba (npr. Napoleon) ili umišlja da je netko progoni (npr. marsovci). 


Shizofrenija se najčešće javlja između 15. i 35. godine. 10% osoba sa shizofrenijom je 
smješteno u ustanovama, jer se svaka terapija pokazala kao neuspješna. Međutim 1/3 uz 
lijekove dobro funkcionira, 1/3 osoba ima jače simptome, ali mogu funkcionirati, a 1/3 je 
često i dugotrajno hospitalizirana i loše funkcionira. 


LIJEČENJE SHIZOFRENIJE 


Shizofrenija se ne može izliječiti, ali se simptomi uz lijekove (antipsihotike) mogu ublažiti i 
kontrolirati. Postoji puno lijekova i često je teško pronaći onaj na koji će pacijent najbolje 
reagirati. Izrazito je važno redovito uzimanje lijekova čak i kada simptomi nestanu. Međutim 
antipsihotici imaju niz nuspojava. Izazivaju vrtoglavicu, debljanje, gubitak menstruacije, 
ukočenost mišića, napetost mišića... 


4) POREMEĆAJI RASPOLOŽENJA 


Poremećaji raspoloženja kao i shizofrenija spadaju u psihotične poremećaje. Možemo 
razlikovati dvije vrste takvih poremećaja: veliki depresivni poremećaj i bipolarni poremećaj. 
Te poremećaje treba razlikovati od blažih depresivnih stanja koje povremeno doživljava veći 
broj ljudi. Poremećaji raspoloženja su ozbiljniji i teži. 


Veliki depresivni poremećaj jest poremećaj raspoloženja kod kojeg osoba, bez vidljivih 
razloga, pada u depresivno raspoloženje koje traje duže vrijeme. 

Simptomi su: osjećaj bezvrijednosti i krivnje, pesimizam, nisko samopoštovanje, potpuni 
gubitak volje, ravnodušnost, ne vide smisao života, suicidalne ideje... 


Bipolarni poremećaj ili manično — depresivna psihoza 

Kod ovog poremećaja izmjenjuju se dvije faze, depresija i manija. Za maničnu fazu tipično je 
euforično raspoloženje, neumorna aktivnost, visoko samopouzdanje, gubitak distance prema 
drugim ljudima... Osobe u fazi manije mnogo pričaju, vrlo malo spavaju, neumorne su i imaju 
velike ,planove“ koji nisu realni. Osoba osjeća da sve može i često ne obraća pažnju na svoje 
tjelesne potrebe. 


5) POREMEĆAJI LIČNOSTI 


Kod poremećaja ličnosti riječ je o trajnim karakteristikama ličnosti koje se iskazuju u 
ponašanju na način da onemogućuju normalno funkcioniranje u društvu. Jedan od poznatijih 
je poremećaj antisocijalne ličnosti (ranije su korišteni nazivi psihopati ili sociopati). 
Antisocijalne ličnosti nemaju nikakve moralne norme niti odgovornosti. Ne osjećaju emocije 
čak ni pri najokrutnijim djelima. Vrlo se rijetki ljudi mogu opisati kao antisocijalne ličnosti. 


TERAPIJA PSIHIČKIH POREMEĆAJA 


U liječenju psihičkih poremećaja najčešće se koristi medicinska terapija, te različite 
psihoterapije. 


MEDICINSKA TERAPIJA 

Medicinska terapija uključuje terapiju lijekovima i u rijetkim slučajevima elektrokonvulzivnu 
terapiju. Naravno da lijekove propisuju psihijatri i ne treba ih uzimati bez liječničkog nadzora. 
Psihoze je nužno liječiti lijekovima. Elektrokonvulzivna terapija primjenjuje se još samo kod 
velikog depresivnog poremećaja na koji ne djeluju antidepresivi. 


PSIHOTERAPIJA 

Psihoterapija je skup postupaka kojima stručnjaci pokušavaju pomoći ljudima da prevladaju 
svoje poteškoće i psihičke poremećaje. Najveću važnost ima razgovor između psihoterapeuta 
i klijenta. 

Postoji velik broj različitih vrsta psihoterapija. One su obično povezane s nekim od teoretskih 
pristupa razvijenim unutar psihologije. lako se različite psihoterapije provode na različite 
načine, njihova je uspješnost vrlo slična. To upućuje na zaključak da su važni neki elementi 
koji su prisutni u svim psihoterapijama, npr. blizak emocionalan odnos terapeuta i klijenta, 
kao i aktivan pristup umjesto pasivnog ,,prepuštanja“ problemima. 


Psihoterapiju mogu provoditi psihijatri, psiholozi, socijalni pedagozi i stručnjaci sličnog 
profila, ali je nužno da završe edukaciju iz neke psihoterapije. 


Glavne psihoterapijske škole su: psihoanalitička, humanistička i bihevioralna terapija. 


Kod psihoanalitičke terapije naglasak je na osvješćivanju nesvjesnih konflikata. Često ti 
konflikti svoje porijeklo imaju u djetinjstvu. Cilj je potisnute konflikte dovesti u svijest i tako 
promijeniti doživljaje i ponašanje klijenta. 


Kod humanističke psihoterapije naglasak je na samoaktualizaciji tj. osobi se nastoji pomoći 
da ostvari svoje potencijale. 


Bihevioralna terapija smatra da se neprilagođeno ponašanje uči isto kao i poželjno i da ga je 
moguće nadomjestiti prikladnijim ponašanjem. Tehnike kojima se služi bihevioralna terapija 
su: tehnika sistematske desenzibilizacije, tehnika preplavljivanja podražajima, 

učenje po modelu... 


BIHEVIORALNE TEHNIKE 


1) Tehnika sistematske desenzibilizacije 
Ova se tehnika najviše koristi za liječenje fobija. Pacijent mora napisati situacije koje kod 


njega izazivaju strah, od one koja izaziva najmanji strah do situacije koja izaziva najveći strah. 
Zatim se prolazi jedna po jedna situacija u mislima. U opuštenom stanju pacijent zamišlja 
situaciju koje se najmanje boji. Ako se javi napetost vježba se prekida i čeka da se pacijent 
ponovno opusti. Kad u potpuno relaksiranom stanju može zamisliti prvu situaciju prelazi se 
na drugu situaciju... Kasnije se kreće na realizaciju uživo. 


2) Tehnika preplavljivanja podražajima 
Pacijenta izlažemo situaciji koje se najviše boji. Situaciju ne smijemo prekidati tako dugo dok 


strah traje, jer bi se inače strah još više povećao. 


3) Učenje po modelu 
Osoba koja se boji promatra model kako bi kasnije oponašala njegovo ponašanje. Ova 


tehnika se prije svega koristi kod djece. 


Postoji još jedna zanimljiva tehnika koja se koristi u sklopu logoterapije tzv. tehnika 
paradoksalne intencije. Kod ove tehnike od pacijenta tražimo da namjerno izaziva prisutne 
simptome. Što se osoba više trudi izazvati simptome oni slabe. 

Naime, kad osoba pokušava sakriti svoje simptome oni često još jače dolaze 

do izražaja. Može se koristiti kod strahova, mucanja, crvenila, znojenja ruku.... 


PSIHIČKI RAZVOJ 


Razvojna psihologija je znanstvena disciplina koja se bavi proučavanjem ljudskog razvoja kroz 
cijeli život, od začeća do smrti. 


Kako to da sva ljudska bića počinju hodati oko prve godine, progovore oko druge...? To je 
zbog maturacije organizma. 

Maturacija je proces biološkog sazrijevanja koji omogućuje organizmu zakonite promjene u 
ponašanju. 


METODE ISTRAŽIVANJA RAZVOJA 

Razvojni psiholozi posebnu važnost pridaju dvjema istraživačkim metodama: longitudinalnoj i 
transverzalnoj metodi. 

Longitudinalno istraživanje je višekratno ispitivanje istih pojedinaca u različitim razdobljima 
njihova života. Nedostaci ovog istraživanja su dugotrajnost i osipanje ispitanika. 
Transverzalno istraživanje je uspoređivanje različito starih pojedinaca u jednom mjerenju. 
Najveća prednost ove metode je njena brzina. Budući se transverzalna metoda zasniva na 
usporedbi različitih ljudi zaključak istraživanja može biti pogrešan. Npr. teško je uspoređivati 
30 — godišnjake i 50 — godišnjake, jer su odrastali u različitim vremenskim razdobljima i bili 
izloženi različitim utjecajima. 


RAZVOJNA RAZDOBLJA: prenatalno razdoblje, razdoblje dojenčeta i malog djeteta, 
rano djetinjstvo (predškolska dob), srednje djetinjstvo (školsko doba), adolescencija, odrasla 
dob i starost. 


PRENATALNI RAZVOJ 


Ovo razdoblje traje od začeća do rođenja. Začeće ili oplodnja je spajanje muške spolne 
stanice (spermija) i ženske spolne stanice (jajne stanice). Ovim procesom nastaje nova 
stanica koja se zove zigota (oplođena jajna stanica). 


Tri faze prenatalnog razvoja: faza zigote, embrija i fetusa. 

Faza zigote se odnosi na prva dva tjedna od začeća. Oko drugog tjedna zigota se učvrsti za 
rub maternice. Iz njezina vanjskog dijela nastaje posteljica, dok se unutrašnji dio nastavlja 
razvijati kao embrio. Posteljica omogućuje razvoj embrija (fetusa) putem krvnih žila koje 
donose hranjive tvari i kisik. 

Faza embrija traje od drugog do osmog tjedna. U ovoj fazi je najbrži rast i razvoj. Intenzivno 
se razvijaju unutrašnji organi, osjetila, mišići, živčani sustav... 

Faza fetusa traje od devetog tjedna trudnoće do rođenja. U normalnim okolnostima do 
porođaja dolazi devet mjeseci nakon začeća. Prosječno novorođenče teži oko 3 kilograma, a 
dugačko je oko 50 centimetara. 


NEPOVOLJNI UTJECAJI KOJIMA EMBRIJ (FETUS) MOŽE BITI IZLOŽEN 


Prehrana — važnost zdrave i redovite prehrane pokazuje primjer gladovanja iz II. svjetskog 
rata. Trudnice koje su tada živjele u Lenjingradu koji je bio pod opsadom 400 dana rađale su 
ne samo fizički slabije razvijenu djecu nego i djecu smanjenih intelektualnih sposobnosti. 


Pušenje onemogućuje dostavu dovoljne količine kisika djetetu, usporava mu disanje, ubrzava 
rad srca, povećava rizik od spontanog pobačaja. Novorođenčad čije su majke pušile za 
vrijeme trudnoće često su niže porođajne težine, a primijećeni su i češći problemi s dišnom 
sustavom. 


Alkohol izrazito negativno djeluje na razvoj djeteta. Trudnice koje konzumiraju velike količine 
alkohola mogu roditi dijete s fetalnim alkoholnim sindromom. Djeca rođena s tim 
sindromom često imaju deformacije lica, usporen intelektualni razvoj (mentalnu retardaciju), 
usporen rast... Pokazalo se da čak i male količine alkohola mogu izazvati neurološke 
probleme kod djeteta. 


Droga — ukoliko se trudnica drogira i dijete postaje ovisno. Kada se dijete rodi proživljava 
apstinencijsku krizu i potrebno ga je liječiti. Ovisnice češće rađaju lakšu djecu, nedonošenu 
djecu, djecu s različitim oštećenjima (neurološkim oštećenjima, problemima s disanjem...) 
mrtvorođenu djecu. 


Stres za vrijeme trudnoće može dovesti do ranijeg porođaja i manje porođajne težine. 
Istraživanja pokazuju da su takva djeca nemirnija, manje spavaju i jedu. 


Rendgensko zračenje za vrijeme trudnoće osobito u prvim mjesecima može dovesti do 
različitih deformacija, mentalne retardacije... 


Lijekovi — s konzumacijom lijekova za vrijeme trudnoće treba biti vrlo oprezan. To osobito 
pokazuje ,talidomidska katastrofa“ koja se desila 60-tih godina 20. stoljeća (1957. — 1961.). 
Talidomid je lijek koji se reklamirao kao bezopasan u trudnoći, a služio je kao sedativ i protiv 
mučnine. Djeca čije su majke uzimale talidomid rađala su se bez ruku i nogu ili samo s 
dijelom ruke, noge, bez očiju i ušiju ili s oštećenjima vida i sluha. Ovaj lijek prodavao se u 
brojnim zemljama širom svijeta, te je više od 10 000 djece rođeno s takvim deformacijama. 


Na razvoj fetusa mogu štetno djelovati i aspirin, antibiotici, lijekovi protiv akni, 


antikonvulzivi... 


Bolesti trudnice su vrlo opasne za još nerođeno dijete. Osobitu štetu može napraviti rubeola, 
toksoplazmoza, sifilis, gonoreja, ospice, vodene kozice, šarlah, zaušnjaci.... 


Najveća oštećenja nastaju ako se trudnica zarazi u prvim mjesecima trudnoće, jer se tada 
najintenzivnije formiraju svi organi. 


Rubeola je zarazna virusna bolest, a simptomi su najčešće blagi (osip, povećani limfni 
čvorovi...) Međutim posljedice infekcije rubeolom u trudnoći su: pobačaj, mentalna 
retardacija, sljepoća, gluhoća, srčane mane kod djece. Kod nas se djevojke u pubertetu 
cijepe protiv rubeole. 


Toksoplazmoza je infektivna bolest koja se često preboli i bez znanja da smo bili bolesni. 
Posljedice oboljenja trudnice su mentalna retardacija, sljepoća, hidrocefalus, mikrocefalus 
kod djece. Oštećenja ovise o tome u kojem tjednu je majka zaražena i o broju uzročnika 
(uzročnik je jedna vrsta parazita). 

Bolest se često dobije od zaraženih mačaka. Osobito su opasne mačje fekalije, nedovoljno 
oprano voće i povrće, sirovo meso... 


Nekompatibilnost Rh- faktora 
Oko 85% ljudi je Rh pozitivno, a 15% Rh negativno. Rh minus znači nepostojanje jedne vrste 


bjelančevina na eritrocitima. Za dijete postoji opasnost ako je majka Rh negativna, otac 
pozitivan i dijete pozitivno. Prva trudnoća nije ugrožena, jer do kontakta majčine i djetetove 
krvi dolazi za vrijeme porođaja. Dakle, ne postoji opasnost za tek rođenu bebu, ali majka 
stvara antitijela koja mogu biti opasna za sljedeću trudnoću. U sljedećoj trudnoći antitijela 
kroz posteljicu prelaze do fetusa i uništavaju njegove eritrocite. Dijete postaje anemično, 
moguća je smrt. Danas postoji lijek koji sprečava stvaranje antitijela (anti - D imunoglobulin) 
i on se daje svakoj Rh negativnoj trudnici koja je rodila Rh pozitivno dijete i to u roku od 72 
sata od porođaja. Ako majka nije dobila anti — D imunoglobulin sljedeća trudnoća može biti 
ugrožena i dijete se može roditi mentalno retardirano, gluho, s konvulzijama... Rh negativna 
trudnica mora tijekom trudnoće kontrolirati eventualno stvaranje antitijela. 


APGAROV TEST 


Zdravstveno stanje novorođenčeta procjenjuje se pomoću Apgarovog testa. To je test koji 
provjerava vitalnost novorođenčeta. Procjene se vrše prvu i petu minutu nakon rođenja, a 
ocjenjuje se pet znakova vitalnosti: otkucaji srca, disanje, refleksi, boja kože, tonus mišića. 
Svaki vitalni znak boduje se s 0, 1 ili 2 boda (ukupno 10 bodova). Djeca koja imaju 8 do10 
bodova su vitalna djeca, djeca s Apgarom između 5 i 7 bodova su ugrožena, a ispod 4 boda 
jako ugrožena. 


KUVADE SINDROM 


Za vrijeme trudnoće se kod muževa čije su žene trudne javlja jedan zanimljiv fenomen, tzv. 
kuvade sindrom. Istraživanja pokazuju da takvi muškarci češće imaju somatske poteškoće 
(probavne smetnje, mučninu, grčeve, povraćanje, glavobolju, debljaju se...) nego muževi čije 
žene nisu trudne. Kod neki primitivnih naroda kuvade se odnosi na običaj da muž legne 
pored svoje žene koja rađa i glumi porođajne bolove. Smatra se da tako otac dijeli porođajne 
bolove sa svojom ženom i uspostavlja posebnu vezu sa svojim djetetom. 


RAZDOBLJE DOJENČETA I MALOG 
DJETETA 


Novorođenče se rađa s brojnim refleksima koji mu omogućuju prilagodbu na okolinu. 
Za preživljavanje je osobito bitan refleks sisanja (dotaknemo li djetetove usne dijete počinje 


sisati). Postoje i mnogi drugi refleksi: refleks ručnog hvatanja, refleks nožnog hvatanja, 


refleks hodanja, refleks plivanja, refleks Babinskog.... Točno se zna kada koji od ovih refleksa 
nastaje i kada nestaje (npr. ručnog hvatanja se gubi u 3. ili 4. mjesecu). Perzistencija ovih 


refleksa i nakon predviđenog roka ukazuje na neurološka oštećenja. 

REFLEKS SISANJA 

REFLEKS RUČNOG HVATANJA - novorođenče se čvrsto hvata za prst ili bilo koji objekt koji 
mu se stavi u ruku. 

REFLEKS NOŽNOG HVATANJA — ako dodirujemo djetetovo stopalo npr. olovkom dolazi do 
pokušaja hvatanja tog predmeta nogom. 

REFLEKS HODANJA — novorođenče korača ako ga se drži uspravno tako da stopalima dodiruje 
ravnu podlogu. 

REFLEKS PLIVANJA — ako bebe stavimo u vodu one plivaju. 

REFLEKS BABINSKOG — podraživanje vanjske strane stopala od pete prema prstima nekim 
tupim predmetom dovodi do lepezastog širenja nožnih prstiju, a nožni palac ide prema gore. 
To je normalna pojava kod dojenčadi, ali pojava ovog refleksa kod odrasle osobe ukazuje na 
oštećenja živčanog sustava. 


SENZORNI RAZVOJ 

Novorođenčad vidi mutno, najbolje će vidjeti lica ili objekte koji su od njih udaljeni oko 20 
centimetara. Vid se brzo izoštrava , tako da dojenčad u dobi od 6 — 8 mjeseci već može vidjeti 
jednako dobro kao mladi odrasli ljudi. Dojenčad pokazuje veliki interes za ljudska lica. 

Sluh je dobro razvijen i prije rođenja. Majčin glas prepoznaju i preferiraju ga već s nekoliko 
dana života. 

Što se osjetila okusa tiče - vole slatke okuse, a odbijaju kisele i gorke. 


Dojenče je vrlo znatiželjno, intenzivno proučava svoju okolinu, sve želi dohvatiti, staviti u 
usta... Potrebu dojenčeta da doživi različite osjete psiholozi nazivaju senzorna_,,glad“. 


MOTORIČKI RAZVOJ 

Većina dojenčadi može sjediti s 6 mjeseci, stajati s 10 mjeseci i hodati oko navršene prve 
godine života. Može li dijete i ranije prohodati ako je izloženo posebnom treningu. 
Istraživanja pokazuju da je mogućnost utjecaja na brzinu motornog razvoja vrlo ograničena. 
Motorni razvoj prije svega ovisi o maturacijskim procesima, odnosno o razvoju mišičnog i 
živčanog sustava. O maturaciji treba voditi računa kada dijete želimo odviknuti od pelene. 
Većina djece je spremno oko druge godine. 


KOGNITIVNI RAZVOJ 

Pri rođenju dječji je mozak otprilike težak 25% težine mozga odrasle osobe, a pri kraju druge 
godine 75%. Nikada kasnije u životu mozak se ne razvija tako brzo kao u prve dvije godine. 
Nije samo bitna težina mozga, već i intenzivno stvaranje veza između pojedinih živčanih 
stanica mozga u prve dvije godine. Vrlo je važno da dijete ima dovoljno vidnih, slušnih i 
ostalih osjetnih podražaja. 


Kako se djetetova sposobnost razmišljanja mijenja tijekom godina? Švicarski psiholog Jean 
Piaget navodi četiri glavne faze kognitivnog razvoja: senzomotorna faza, predoperacionalna 
faza, faza konkretnih i faza formalnih operacija. 


SENZOMOTORNA FAZA traje od rođenja do druge godine života. Na početku te faze djeca se 
jednostavno koriste vještinama s kojima su rođena. Uglavnom se to odnosi na sisanje i 
hvatanje. 

U ovoj se fazi usvaja i stalnost objekata (svijest kako objekti postoje i kada ih ne vidimo). 

Za novorođenče stvari koje nestanu iz njegova vidokruga jednostavno ne postoje, ali s 
vremenom se to mijenja. S 8 — 12 mjeseci dojenče shvaća da objekt kojeg više ne vidi i dalje 
postoji i pokušati će ga pronaći. 

Pred kraj ove faze djeca razvijaju i sposobnost prepoznavanja samih sebe. Kad se vide u 
zrcalu znaju da su to oni. 


EMOCIONALNI RAZVOJ 

Dojenče razvija izrazitu emocionalnu privrženost prema majci i ta vezanost je negdje najveća 
oko šestog mjeseca. Kasnije dijete razvija privrženost i prema drugima npr. ocu, braći, baki... 
Krajem prve godine života (između 10 i 15 mjeseca) naglašena su dva straha: strah od 
odvajanja (separacijski strah) i strah od stranaca. Separacijski strah se javlja kada dijete vidi 
da ga napušta osoba za koju je emocionalno vezano. Ovi strahovi su urođeni (javljaju se kod 
djece iz različitih kultura). 


Faza suprotstavljanja — s godinu i pol dijete na sve odgovara s ne. To je normalna i korisna 
faza i kao takvu je treba prihvatiti. Bezuvjetno popuštanje jednako je pogrešno kao i pokušaj 
slamanja djetetove volje. Drugi nazivi za ovu fazu su još faza prkosa ili faza ,Neću“. Ova faza 
je također izražena između druge i treće godine. 


RANO DJETINJSTVO ILI PREDŠKOLSKA 
DOB 


KOGNITIVNI RAZVOJ 

Piaget ovo razdoblje od druge do sedme godine naziva predoperacionalno razdoblje. 

U ovoj je fazi u razmišljanju djece prisutan animizam — stvarima i pojavama pridaju ljudske 
osobine (npr. dobar medo, zločesta kiša...). 


U ovoj fazi prisutan je i egocentrizam — dijete svijet doživljava iz svoje perspektive i ne može 
se staviti u položaj drugih ljudi. Stoga djeca predškolske dobi nisu sposobna za empatiju — 
razumijevanje emocionalnih stanja druge osobe. Uvjerena su da i svi drugi vide svijet na 
jednak način kao i oni (npr. kada s vama razgovaraju na telefon misle da i vi vidite isto što i 
oni vide). Egocentrizam je dio normalnoga djetetova razvoja i ne treba ga miješati s 
egoizmom. 


U ovoj dobi djeca još nisu usvojila načelo konzervacije, tj. ne razumiju da količina neke tvari 
ostaje ista bez obzira na promjene u izgledu (145. str. u udžbeniku). 


Još jedna pojava koja je prisutna kod većine djece je eidetizam (fotografsko pamćenje) — 
sposobnost stvaranja jasnih i preciznih predodžbi kao da se upravo percipira neposredna 


stvarnost. Nakon što uklonimo sliku koju je dijete gledalo ono je u stanju navesti niz detalja s 
te slike. 


Predškolsko dijete je vrlo znatiželjno i često postavlja pitanja (razdoblje ,tisuću zašto“). Ima 
jako razvijenu maštu ili imaginaciju. 


Svjesnost spola — djeca oko treće godine postaju svjesna svog spola, ali nisu baš sigurna što 
to znači. S 4ili 5 godina razumiju da spol ovisi o spolnim organima, a ne o dužini kose ili o 
boji odjeće, kako su do tada mislila. Djeca vrlo rano postaju svjesna spolnih uloga, tj. znaju 
koja se ponašanja očekuju od dječaka, a koja od djevojčica. 


EMOCIONALNI RAZVOJ 

Djecu s obzirom na temperament možemo podijeliti na ,tešku djecu“i ,,laku djecu“. 

Teška djeca neredovito spavaju i jedu. Slabo se prilagođavaju novim situacijama i sumnjičava 
su prema strancima. Često su loše raspoložena i glasno plaču. 

Laka djeca imaju redovit ritam spavanja i hranjenja. Lako se prilagođavaju novim situacijama 
i obično se smiješe strancima. Rijetko su loše raspoložena. 

Istraživanja su pokazala da su navedene razlike već vrlo rano uočljive , te da one takvima 
ostaju i kasnije. 


IGRA U PREDŠKOLSKOJ DOBI 

Sasvim mala djeca igraju se s igračkama, a ne s drugom djecom. 

Između 1,5. i 2. godine pojavljuje se tzv. paralelna igra (djeca se igraju jedno kraj drugog i 
rade iste ili slične stvari, ali slabo komuniciraju). 

S tri godine spremni su za suradničku igru. Dakle počinju se zajednički igrati i formirati 
prijateljstva. 

Prema Piagetu između 2. i 7. godine javljaju se simboličke igre. Riječ je o maštovitim igrama 
pretvaranja i igranja raznih uloga (roditelja i djece, liječnika, učitelja, prodavača, vozača...). 
Igre prema pravilima pojavljuju se nakon 7. godine. 


Igra je vrlo važna za razvoj djece. Kroz igru se razvijaju fizičke sposobnosti, motoričke 
vještine, niz intelektualnih sposobnosti (verbalna, spacijalna, mnemička sposobnost...), uče 
se socijalne vještine, komunikacija s drugom djecom, uvježbavaju se pojedine uloge. 


POREMEĆAJI KOD DJECE 
Postoje mnogi poremećaji koji se mogu javiti u predškolskom razdoblju, ali i kasnije. 


To su: sisanje palca, čupkanje kose, griženje noktiju, mucanje, tikovi, noćno mokrenje, pika... 


Pika je sklonost neke djece da jedu nejestive materijale (npr. zemlju, šljunak, lišće, cement, 
papir, karton...). Ukoliko se ta sklonost nastavi i nakon treće godine to može biti simptom 
težeg poremećaja (npr. mentalne retardacije). Najčešće je riječ o nedostatku nekih tvari npr. 
minerala, vitamina... 


Noćna enureza je nesvjesno, nenamjerno mokrenje u krevet za vrijeme sna kod djece starije 
od 5 godina. Najprije treba otići liječniku koji će ispitati je li uzrok enureze organski. Ako 
organski uzrok ne postoji treba pokušati otkriti psihološki uzrok (npr. rođenje brata ili sestre, 
nasilje u obitelji, razvod roditelja, polazak u vrtić...). 

Važno je ne kažnjavati mokrenje u krevet, već samo zamoliti dijete da odjene suhu odjeću. 
Poželjno ponašanje treba nagraditi. To je moguće kroz kalendar enureze u koji dijete ako se 
ujutro probudi suho crta sunce, a ako se pomokrilo kišu. 


SREDNJE DJETINJSTVO ILI ŠKOLSKA 
DOB 


Razdoblje srednjeg djetinjstva traje od polaska u školu do ulaska u pubertet (od 6. do 12. 
godine). Ovo razdoblje karakterizira relativno miran i jednoličan razvoj. 


ZRELOST DJETETA ZA ŠKOLU 

Kronološka dob djeteta ne može biti jedini kriterij zrelosti za školu. Uz kronološku dob važni 
kriteriji su i tjelesna i psihička razvijenost. Mjeri se visina i težina, te intelektualna razvijenost. 
Postoje testovi spremnosti za školu pomoću koji se utvrđuju verbalne, perceptivne, 
spacijalne sposobnosti djeteta, informiranost, sposobnost preslikavanja likova... 

Budući da primjena tih testova zahtijeva puno vremena pomoću njih se uglavnom ispituju 
djeca koja zaostaju u razvoju za svojim vršnjacima ili djeca koju želimo ranije upisati u školu. 
Kraći način ispitivanja zrelosti za školu je test ,Nacrtaj čovjeka“. Djeca koja sa šest godina 
crtaju model punoglavca (na glavi koja je istovremeno i tijelo nacrtaju oči, nos i usne, a zatim 
izvuku ruke i noge) nisu spremna za školu. Izrazito veliki broj detalja ukazuje da je vjerojatno 
riječ o natprosječnom djetetu. 


Piaget ovo razdoblje naziva razdoblje konkretnih operacija. U tom razdoblju djeca mogu 
logički razmišljati, ali je ta sposobnost i dalje vezana za konkretne objekte, a ne apstraktne 


pojmove. Dakle, mišljenje je konkretno. 


U ovom razdoblju djeca usvajaju jedno važno načelo u razmišljanju, načelo konzervacije. 
Djeca shvaćaju da količina nečega ostaje ista bez obzira na promjenu oblika nekog objekta. 


Također nestaje egocentrizam u mišljenju, tj. raste sposobnost empatije. Školska djeca se sve 
lakše mogu uživjeti u nečiji položaj. 


EMOCIONALNI RAZVOJ 
Sve je veća kontrola vlastitih emocija. Tipični strahovi u ovom razdoblju su strah od mraka, 
smrti, vode, životinja, zlih ljudi, liječnika, zubara... 


SOCIJALNI RAZVOJ 
Djeca školske dobi uglavnom se druže u manjim skupinama , a članovi tih skupina su istog 
spola. Dječaci se uglavnom druže s dječacima, a djevojčice s djevojčicama. 


ADOLESCENCIJA 


Adolescencija (lat. adolescere — odrasti) je razdoblje između djetinjstva i odrasle dobi. Traje 
otprilike od 12. do 20. godine. U nekim afričkim plemenima djeca se neposredno nakon 
spolnog sazrijevanja ritualno primaju u svijet odraslih. Nakon toga preuzimaju ulogu odraslih 
i gotovo preskaču razdoblje adolescencije. Dok u primitivnim kulturama spolna zrelost 
većinom znači ulazak u svijet odraslih, suvremeno društvo traži emocionalnu i socijalnu 
zrelost. 


Prve tri godine adolescencije odnose se na pubertet. Pubertet je razdoblje spolnog 
sazrijevanja. Djevojčice obično u pubertet ulaze nešto ranije od dječaka. Spolne žlijezde 
pojačano izlučuju spolne hormone. Ubrzan je fizički rast. Često je taj rast neravnomjeran 
pa nekoj djeci mogu naglo narasti ruke, noge ili stopala. To često dovodi do određene 
nespretnosti. 


Za adolescenciju je tipičan razvoj primarnih i sekundarnih spolnih karakteristika. 

Primarne spolne karakteristike su one koje pojedincu omogućuju spolnu reprodukciju. 
Djevojčice negdje između 11. i 17. godine dobivaju prvu menstruaciju. Otprilike godinu dana 
nakon toga djevojčice počinju oslobađati zrela jajašca i tjelesno su spremne za reprodukciju. 
Dječaci obično između 13. i 16. godine postaju tjelesno spremni za izbacivanje sjemena 
(ejakulaciju). 

Dakle, primarne spolne karakteristike se prije svega odnose na razvoj jajnika i testisa koji 
počinju proizvoditi zrele ženske i muške spolne stanice (jajašca i spermije). 


Sekundarne spolne karakteristike se uglavnom odnose na promjene u izgledu (rast grudi i 
širenje bokova kod djevojaka, a mladićima se produbljuje glas i počinje im rasti brada...) 


SLIKA O SEBI 

Slika koju adolescent stvara o sebi ovisi o više faktora. Jedan faktor je tjelesni izgled. Mladi 
puno vremena provode pred ogledalom, vrlo su samokritični, svoj razvoj uspoređuju s 
razvojem svojih vršnjaka. Svako odstupanje od ,normalnog“ je osnova za veliku zabrinutost. 
Doživljaj vlastitog tijela utječe na prihvaćanje sebe i zadovoljstvo sobom. Jedan od osnovnih 
zadataka adolescencije je da mladi prihvate svoje tijelo i izgled. 

Slika o sebi ovisi i o imenu i prezimenu, jer ako je ime ili prezime neobično to može dovesti 
do osjećaja nesigurnosti i manje vrijednosti. 

Procjena intelektualnog i procjena socijalnog statusa također su faktori koji utječu na sliku 
o sebi. 


EMOCIONALNI RAZVOJ 
Povišena je emocionalnost, tipične su nagle promjene raspoloženja, provale tuge, srdžbe 
smijeha... 


KOGNITIVNI RAZVOJ 
Piaget ovo razdoblje naziva razdobljem formalnih operacija, a glavna značajka je rast 
sposobnosti apstraktnog razmišljanja. Dakle, mišljenje u adolescenciji postaje apstraktno. 


Pojavljuje se adolescentni egocentrizam - adolescenti ne razumiju da svi ljudi ne razmišljaju 
na isti način kao i oni. Skloni su fenomenu ,,izmišljene publike“ — vjerovanju kako ih drugi 
ljudi uvijek promatraju i prosuđuju na temelju njihova izgleda i ponašanja, kao da su stalno 
na pozornici. 


Također imaju idealističnu sliku kako su oni posebni i neranjivi. Mnogi adolescenti vjeruju da 
su toliko drukčiji od drugih ljudi da im se ne mogu dogoditi loše stvari koje se događaju 
drugima. To dovodi i do rizičnijih ponašanja u ovoj dobi. 


Adolescenti imaju snažnu potrebu za prihvaćanjem od vršnjaka. Strah od odbacivanja često 
dovodi do nekritičnog priklanjanja grupi (oblačenjem, ponašanjem..) koje doseže vrhunac 
oko 15. godine. 


Istraživanja pokazuju da je u adolescenciji čeoni režanj još nedovoljno razvijen. Taj režanj 
omogućuje čovjeku planiranje, određivanje prioriteta, procjenu posljedica nekog ponašanja, 
kontrolu impulsa... 


FORMIRANJE IDENTITETA 

Identitet je shvaćanje samog sebe kao pojedinca s određenim osobinama, stavovima i 
vrijednostima. To je osjećaj vlastitog ja. Adolescenti traže odgovore na sljedeća pitanja: 
Tko sam ja? Koje su moje osobine? Koja je moja uloga u društvu? 

Neki adolescenti pitanje identiteta ne doživljavaju kao osobito važno. Oni jednostavno 
preuzimaju vrijednosti i ispunjavaju očekivanja svojih roditelja ili svoje bliže okoline. 
No, mnogi vlastiti identitet ne prihvaćaju automatski već za njim tragaju isprobavajući 
različite uloge. 


SOCIJALNI RAZVOJ 

Većina adolescenata stvara bliske emocionalna veze s drugima. Radi se o prijateljskim 
vezama koje su karakterizirane ponajprije iskrenošću i povjerenjem u drugu osobu. 
Istraživanja pokazuju da adolescenti koji stvore takve veze s drugima imaju manje 
emocionalnih problema. Ove veze treba razlikovati od romantičnih veza koje se javljaju 
sredinom ili krajem adolescencije. 


Adolescenti mnogo vremena provode u društvo svojih vršnjaka. Obično se razlikuju dvije 
vrste vršnjačkih skupina. Prva obuhvaća društva bliskih prijatelja koji su obično slične dobi, 
imaju slične interese i često se druže te izlaze zajedno (tzv. ekipa, škvadra, klika..). Druga 
vrsta skupina koje mogu imati jednako tako važan utjecaj na adolescente su različite 
subkulturne skupine. Članovi takvih grupa ne moraju provoditi mnogo vremena zajedno. 


ODRASLA DOB 


U okviru odrasle dobi možemo razlikovati ranu zrelost (od 20. do 30. godine) i srednje godine 
(od 30. do 65. godine). Ne postižu sve osobe zrelost u istoj dobi. Karakteristike zrelog 
ponašanja su: društveno prihvatljivo ponašanje, samostalno rješavanje problema, iskazivanje 
svojih potreba i emocija primjereno situaciji... 


KRIZA SREDNJIH GODINA 

Slično kao i adolescenti, ljudi u srednjim godinama počinju si postavljati pitanja: Tko sam? 
Što sam postigao dosada? Je li vrijeme da krenem novim putem? 

Osoba koja uđe u tzv. krizu srednjih godina osjeća se neispunjena i spremna za radikalne 
promjene u karijeri, osobnim odnosima ili u stilu života. Ta je kriza više iznimka nego pravilo, 
jer većina ljudi ne poduzima nagle i dramatične promjene u svojem životu tijekom srednjih 
godina. 


KLIMAKTERIJ 

Ženama oko 45. godine naglo opada razina estrogena, a menstrualni ciklusi postaju 
neredoviti i potpuno nestaju oko 50. godine. Prestanak menstruacije naziva se menopauzom. 
Hormonalne promjene tijekom menopauze često izazivaju tzv. valunge (,,vruće valove“). 
Valunzi su valovi vrućine praćeni crvenilom i znojenjem. Traju nekoliko minuta, javljaju se 
više puta dnevno, a mogu se javiti i noću. 


Stručnjaci se ne mogu složiti postoji li kod muškaraca razdoblje slično menopauzi (muški 
klimakterij). U muškaraca nema tako snažnog pada razine testosterona, kao što je to slučaj s 
estrogenom kod žena. Istraživanja su potvrdila kako se s vremenom i u muškaraca smanjuje 
plodnost. 


STAROST 


Zbog kvalitetne zdravstvene skrbi i dobre prehrane životni se vijek u razvijenim zemljama 
produžuje, pa je u populaciji sve više starih. Zbog sve većeg broja starih ljudi sve se više 
razvijaju dvije discipline: gerijatrija koja se bavi zdravljem starih osoba i psihogerontologija 
koja proučava ponašanje starih osoba i njihove psihičke probleme. 


Znanstvenici razlikuju primarno i sekundarno starenje . 

Primarno starenje su promjene koje su posljedica bioloških procesa koji se odvijaju pri 
starenju. 

Sekundarno starenje su promjene koje su posljedica ponašanja ljudi, njihovih bolesti ili 
okolinskih uvjeta kojima su izloženi. 


TJELESNE PROMJENE 
Kosa sijedi, koža se bora, kosti postaju lomljivije. Cirkulacija se usporava, raste krvni tlak. 


.ve ze 


je zaspati, ali i ostati u snu. Osjetilo vida, sluha, mirisa i okusa slabe. 


KOGNITIVNE PROMJENE 
Istraživanja nisu potvrdila mit o velikom propadanju živčanih stanica u starijih ljudi. 
Mozak se u prosjeku smanji samo 10% u razdoblju od 20. do 70. godine života. 


Za starost su tipične dvije smetnje pamćenja: anterogradna amnezija (teškoće u pamćenju 
novih informacija, npr. kuda su nešto stavili, kuda su krenuli...) i paramnezija (praznine u 
sjećanju popunjavaju izmišljenim podacima). 


U starosti pada fluidna inteligencija, ali kristalizirana može i dalje rasti, jer ona ovisi o učenju. 
Terminalni pad inteligencije je pojava naglog pada intelektualnih sposobnosti u starosti koja 
znači da će stara osoba vjerojatno umrijeti za pet i manje godina. 


Jedna sposobnost koja se može povećati sa starenjem je mudrost. Mudrost je iskustvom 
stečeno znanje o upravljanju i planiranju života. 


Pri kraju života kod nekih starih osoba nastupa demencija - opće psihičko propadanje. To 
stanje zahtijeva stalnu brigu i njegu stare osobe. 


Za stare osobe tipično je da teško mijenjaju svoje stavove i mišljenja, a isto tako teško 
prihvaćaju novitete (npr. modu, ponašanje mladih..). Tu osobinu starih osoba zovemo 


mentalna rigidnost. 


Stare osobe imaju mnogo slobodnog vremena pa je važno omogućiti im da ga kvalitetno 
ispune. 

Budući da većina starih ljudi ima zdravstvene poteškoće nužno im je osigurati kvalitetnu 
zdravstvenu skrb. 


SOCIJALNA PSIHOLOGIJA 


Socijalna psihologija je grana psihologije koja proučava kako socijalni utjecaji oblikuju 
ponašanje pojedinca. 


GRUPA 


Je li grupa bilo koja skupina pojedinaca koja se nalazi na istom mjestu? Svaki skup pojedinaca 
nije grupa. Grupa se određuje kao skup više osoba (najmanje dvije) koje imaju zajednički cilj i 
međusobno su zavisne ili su u interakciji. 

U nekim slučajevima pojedinci se udružuju u grupe radi nekog zajedničkog cilja (ciljevi mogu 
biti različiti: zabava, rješavanje nekog problema, zadovoljenje socijalnih i emocionalnih 
potreba). 

U grupi postoji međusobna zavisnost ili interakcija, ponašanje jednog člana grupe utječe na 
ponašanje drugih članova. Interakcija može biti neposredna, ali u velikim grupama članovi se 
ne moraju ni poznavati (npr. članovi grupe za zaštitu okoliša). 


OSNOVNE KARAKTERISTIKE GRUPE 


Uloge i norme 

U mnogim grupama članovi imaju određene uloge. Uloge određuju ponašanja koja se 
očekuju od pojedinih članova grupe (npr. od učenika se očekuje određeno ponašanje). 
Ponekad članovi grupe mogu birati ulogu koja im odgovara, a ponekad su uloge unaprijed 
određene. 

Grupne norme su najčešće nepisana pravila za ponašanje pojedinih članova grupe. Od 
članova grupe se očekuje da se ponašaju u skladu s tim normama. Oni koji se ne pridržavaju 
normi najčešće na neki način bivaju kažnjeni od strane grupe. 


Vrste grupa 

Formalne grupe su namjerno osnovane grupe s unaprijed određenim ciljevima. Propisane su 
uloge članova, ponašanje koje se od njih očekuje, obveze i prava. 

Neformalne grupe nastaju spontano (grupe prijatelja, vršnjaka). Pojedinci sličnih interesa, 
stavova, potreba i osobina stupaju u interakciju i povezuju se. Uloge nisu propisane nego 
većinom proizlaze iz osobina članova. lako nisu propisane, norme snažno djeluju na 
ponašanje članova. Tko se ne drži pravila vjerojatno će biti odbačen od strane grupe. 


Komunikacijska struktura 

Gotovo u svim grupama se veći dio komunikacije odvija između manjeg broja članova. Na 
primjer u jednom je istraživanju osam ljudi raspravljalo, a dvije osobe su govorile čak 60% 
vremena. 


Za ispitivanje komunikacijske strukture grupe možemo se koristiti sociometrijom. U toj se 
metodi od članova neke grupe traži da navedu s kim bi željeli obavljati neku aktivnost. Izbor 
se onda prikazuje pomoću slike tzv. sociograma. 


Struktura moći i vodstva 

U najvećem broju grupa moć je koncentrirana u manjem broju pojedinaca. Ponekad čak 
jedan član donosi najveći broj odluka. 

U psihologiji se moć određuje kao mogućnost utjecaja nekog člana grupe na druge članove, 
te na grupne odluke. Pojedinac koji najviše utječe na grupne odluke, te na pojedine članove 
grupe ima najveću moć. 


Mora li svaka grupa imati vođu? Ne, npr. skupina prijatelja koja izlazi u kino ne mora imati 
svog vođu. Ipak najveći broj grupa imaju vođe. Što je broj članova grupe veći, a cilj koji grupa 
mora ostvariti složeniji, to je potreba za vođom veća. 


Razlikujemo dvije vrste vođa. Postoje vođe usmjerene na cilj grupe, a druge vođe su 
usmjerene na odnose između članova grupe. Vođe usmjerene na cilj grupe zadaju pojedinim 
članovima zadatke i provjeravaju kako ih oni obavljaju. Pri tom ne brinu mnogo za osjećaje 


pojedinih članova grupe. Vođe usmjerene na odnose između članova grupe slušaju želje 
članova grupe i ponašaju se prema njima na ravnopravan način. 


Grupna kohezivnost 

Grupna kohezija može se odrediti kao snaga povezanosti članova grupe međusobno, te sa 
samom grupom. Članovi kohezivnije grupe bit će više spremni žrtvovati se za grupne ciljeve 
ili druge članove, više će međusobno komunicirati, uključivati se u grupne aktivnosti... 


GRUPNI ILI SOCIJALNI UTJECAJ 


Ljudi utječu jedni na druge. Ponekad je taj utjecaj namjeran, osoba ili grupa nastoji 
promijeniti naše ponašanje ili mišljenje. Ali utjecaj drugih ljudi može biti nehotičan, 
nenamjeran, tj. njega nisu svjesne ni osobe koje svojim ponašanjem čine utjecaj, ni oni 
pojedinci koji su tom utjecaju izloženi. 


Socijalni utjecaj je proces u kojem neka osoba ili grupa svojom prisutnošću i ponašanjem 
uzrokuje promjene u doživljavanju i ponašanju druge osobe ili grupe. 


U grupne utjecaje spada: socijalna facilitacija, socijalna interferencija, difuzija odgovornosti, 
konformizam, grupno odlučivanje... 


SOCIJALNA FACILITACIJA | INTERFERENCIJA 


Poboljšava li prisutnost drugih učinak u određenim aktivnostima ili ga otežava? Pojavu da 
prisutnost drugih poboljšava učinak pojedinca zovemo socijalna facilitacija. Kada publika 
pogoršava učinak radi se o socijalnoj interferenciji (primjeri u udžbeniku na stranici 225). 


Pokazalo se da do facilitacije dolazi u relativno laganim i dobro naučenim zadacima, a do 
interferencije dolazi u težim zadacima ili kada se uči nešto novo. Prisutnost drugih lagane 
zadatke čini još lakšim, a teške još težim. Ako smo u nečemu dobri prisutnost publike će naš 
učinak još više poboljšati, a ako smo u nečemu loši prisutnost publike će dovesti do 
pogoršanja učinka. 


DIFUZIJA ODGOVORNOSTI 


U nekim grupnim aktivnostima moguće je utvrditi doprinos svakog pojedinog člana (npr. 
rukometna utakmica), a u nekima ne (npr. potezanje konopa, veslanje, guranje 
automobila...) 


Tamo gdje je moguće izmjeriti trud i napor svakog pojedinog člana svaki od njih je motiviran 
da radi što bolje. Ali što je s doprinosom pojedinog člana u zajedničkoj aktivnosti u kojoj nije 
moguće utvrditi pojedinačni napor? Je li će pojedinci uložiti više truda, jednako ili manje 
snage nego što bi je uložili da sami izvode aktivnost? 

Istraživanja su utvrdila da će pojedinci u tom slučaju ulagati manje snage. Ta pojava je 
nazvana socijalno besposličarenje ili zabušavanje. 


Socijalno besposličarenje ili zabušavanje je pojava da u situacijama kada grupa obavlja neki 
zajednički zadatak, pojedinci ulažu manje napora ukoliko se njihov učinak ne može zamijetiti 
(npr. kada osmero ispitanika zajedno vuku konopac, pojedinac ulaže još samo 50% snage). 
Kako se povećava broj članova grupe, smanjuje se napor koji ulažu pojedinci. 


Zbog čega dolazi do smanjenja individualnog napora pri grupnom radu? U najvećem broju 
slučajeva nije riječ o namjernom zabušavanju. Dva su glavna razloga: 1. Pojedinac ne zna 
koliki mu je učinak (ljudi uvijek bolje rade ukoliko imaju povratne informacije o vlastitom 
učinku). 

2. Difuzija odgovornosti je smanjenje osjećaja odgovornosti pojedinca zbog prisutnosti 
drugih osoba koje s njim tu odgovornost dijele. Što je veća grupa, osjećaj odgovornosti je 
manji. 


GRUPNO ODLUČIVANJE 


U određenim situacijama grupe moraju donijeti neke zajedničke odluke. Te odluke se obično 
donose nakon opsežne grupne rasprave. Kakve su te grupne odluke? Logično bi bilo 
pretpostaviti da će grupne odluke biti najsličnije prosječnim mišljenjima pojedinih članova 
grupe. No, istraživanja pokazuju nešto sasvim suprotno. Grupne odluke najčešće su 


ekstremnije od prosječnih pojedinačnih odluka članova grupe. Ta se pojava zove grupna 
polarizacija, jer se odluke udaljavaju od prosjeka i približavaju krajnjim točkama. 


U jednom istraživanju ispitivane su rasne predrasude prije i nakon grupne rasprave o toj 
temi. Grupa koja je prije rasprave imala jako izražene rasne predrasude, nakon rasprave ih je 
još povećala. S druge strane, grupa koja je imala malo izražene predrasude nakon rasprava ih 
je još više smanjila. 


Dakle, nakon razgovora s nekim našim istomišljenikom još ćemo više biti uvjereni u svoj stav 
i on čak postaje ekstremniji. 

Mlade osobe koje smatraju da su lake droge bezopasne bit će u to još uvjerenije nakon 
razgovora s drugim osobama koje tako misle. 


KONFORMIZAM 


U mnogim situacijama ljudi prilagođavaju svoje ponašanje i razmišljanje normama i 
standardima grupe kojoj pripadaju. Ta se pojava u socijalnoj psihologiji naziva konformiranje. 
Konformiranje u određenim situacijama može biti pozitivna pojava, a u nekim negativna. 
Kada se ljudi ne konformiraju mogu biti izloženi negativnoj prosudbi okoline, odnosno 
socijalnom pritisku. Posljedice za pojedinca mogu biti ismijavanje, prijekor, odbacivanje... 


Američki psiholog Solomon Asch proveo je jedan od najpoznatijih eksperimenata u tom 
području. Eksperiment je opisan u udžbeniku (229. str.). 


Jedan od glavnih razloga konformiranja je taj što se ljudi žele svidjeti okolini i biti od nje 
prihvaćeni. Istraživanja su pokazala da nam se više sviđaju oni ljudi koji imaju mišljenje slično 
našem, te nam se ne suprotstavljaju. Stoga mnogi ljudi ne žele biti različiti od ostalih. 


Postoje dvije vrste konformizma. Kod pravog konformizma osoba se stvarno priklanja 
ostalima tj. mijenja svoj stav i ponašanje. Kod korisnog konformizma osoba samo izvana 
popušta grupi, ali zapravo zadržava svoj vlastiti stav. 


Konformizam se povećava u potpuno suglasnoj grupi, kada je grupa privlačna pojedincu i ako 
se pojedinac ne osjeća dovoljno prihvaćen u grupi. 


U nejasnim, neodređenim situacijama češće će nastupiti konformističko ponašanje. 
Konformizam nije stabilna crta ličnosti, ne postoji konformistička ličnost. Ne postoje osobe 
koje će uvijek podleći grupnom pritisku, bez obzira na njegov izvor, niti takve koje će mu se 
uvijek oduprijeti. Nesigurne osobe i osobe koje imaju izrazitu potrebu za socijalnim 
priznanjem se češće konformiraju. 


SUKOBI MEĐU GRUPAMA 


Sukobi među ljudima, kao i oni među grupama ljudi oduvijek su prisutni. Zašto dolazi do 
sukoba među grupama? Zašto dolazi do ratova? Mogu li se ti sukobi spriječiti i zamijeniti 
suradnjom? 


Odgovore na ova pitanja pokušavaju dati istraživanja u kojim su izazvani blaži sukobi između 
manjih grupa. Najpoznatije takvo istraživanje proveo je američki psiholog Sherif (231/232. 
str. u udžbeniku). Sherif je zaključio da je grupe mnogo lakše sukobiti nego li pomiriti. Sukob 
je na kraju uspio smiriti tek kad je pronašao zajednički interes i cilj koji je mogao biti ostvaren 
samo suradnjom između grupa. 


Kako dolazi do sukoba? 
Sukob je gotovo uvijek povezan s percipiranom nepravdom. Gotovo u pravilu strana koja je 
zakinuta tu nepravdu prenaglašava, dok ju strana koja je privilegirana negira. 


Fundamentalna atribucijska pogreška sastoji se u tome da se loši postupci vlastite grupe 
tumače situacijom, a ne njenim karakteristikama. Loši postupci drugih tumače se 
prenaglašavanjem važnosti njihovih karakteristika i podcjenjivanjem utjecaja situacije koje su 
te postupke izazvale. 


Miroljubivo rješavanje sukoba 
Socijalni psiholozi razvili su nekoliko strategija koje mogu koristiti sukobljenim stranama 


u rješavanju sukoba. 

1.) Postupno popuštanje s obje strane. Svaka strana u sukobu trebala bi odustati od nekih 
svojih ciljeva da bi se zajednički postigla pomirba. 

2.) Komunikacija sukobljenih strana uz nadgledanje neke treće strane, koja nije dio sukoba i 
stoga može realnije sagledati stvaran sukob interesa. 

3.) Pronalaženje zajedničkih ciljeva. Ukoliko se neki ciljevi mogu ostvariti samo suradnjom, a 
ne i sukobom, tada će sukobljene strane sasvim sigurno početi surađivati. 


AGRESIVNO PONAŠANJE 


Primjeri agresivnog ponašanja: ubojstvo, silovanje, zlostavljanje djece, mučenje životinja... 


Agresija je ponašanje kojemu je u osnovi nakana da se nanese šteta, da se tko fizički ozlijedi 
ili psihički povrijedi. 


Postoji aktivna agresija koja uključuje fizički i verbalni napad. Kod pasivne agresije do štetnih 
posljedica dolazi namjernim nepoduzimanjem akcije. 


Izvori agresije 
Nekada je prevladavalo mišljenje da je izvor čovjekove agresivnosti urođen (tzv. ,agresivni 
instinkt“). Međutim ta teza nije potvrđena. 


Postoje psihološki izvori agresije. Tu spada i stanje frustracije. Što je frustracija intenzivnija, 
to je veća vjerojatnost da će se ostvariti agresivno ponašanje. Međutim, agresija je samo 
jedan od mnogih oblika reagiranja u frustracijskoj situaciji. 

Drugi važan izvor agresije je otvorena verbalna ili fizička prijetnja, a još više napad. 


Postoji direktna i pomaknuta agresija. Direktna agresija je usmjerena na izvor frustracije, a 
omaknuta agresija je usmjerena na druge dostupne i dopuštene ciljeve: na mlađeg brata, 
fizički slabiju ili nezaštićenu osobu... 


PROSOCIJALNO PONAŠANJE 


Prosocijalno ponašanje je ponašanje usmjereno dobrobiti drugih, pomaganju drugima u 
nevolji. 

Primjeri takvog ponašanja su: pomoć ozlijeđenoj osobi, spašavanje tuđeg života po cijenu 
ugrožavanja vlastitoga života, materijalno pomaganje ljudima u nevolji... 


Međutim postoje i mnogi primjeri kada izostaje pomoć: ljudi mirno prolaze pored ozlijeđene 
osobe koja satima leži na ulici, ne pomažu žrtvi nasilja, silovanja, ponekad čak ne pozovu ni 
policiju. 


Prije nego što uslijedi konkretna pomoć osoba prolazi kroz složen proces odlučivanja. 
Konačna odluka o poduzimanju ili izostanku akcije ovisi o uzajamnom djelovanju situacijskih i 
osobnih činitelja. 


1.) Kako bi se pomoglo osobi u nevolji najprije treba uočiti da osoba treba pomoć (npr. zbog 
buke ili gužve možda to ne uočimo). 


2.) Kada smo je uočili zapitati ćemo se koliko je ugrožena i je li joj je potrebna pomoć. 

3.) Pomagač si također postavlja pitanje je li je žrtva zaslužila da joj se pomogne (npr. veća je 
vjerojatnost pružanja pomoći bolesnoj osobi kojoj je pozlilo nego pijanoj osobi). 

4.) Sljedeće pitanje glasi ,,Je li uopće uputno pomoći?“ Naime prosocijalni postupak može za 
pomagača imati i neželjene posljedice (miješanje u bračnu svađu može za posljedice imati 
fizički napad na pomagača). , Cijena“ pomaganja često uključuje utrošeno vrijeme, neugodno 
emocionalno stanje, možda obvezu svjedočenja na sudu... 


S druge strane, pomaganje je moralna obveza, donosi javno priznanje, zahvalnost 
unesrećenog, samopoštovanje... U takvoj i sličnim situacijama odluka o pružanju pomoći 
motivirana je ishodom spontanog, ne uvijek svjesnog vaganja poželjnih i nepoželjnih 
posljedica. 


Pomoć se pruža kada je očekivani dobitak veći od očekivanog gubitka . 


EFEKT PROMATRAČA 

Za prosocijalno ponašanje tipičan je efekt promatrača. Postavlja se pitanje je li je veća 
vjerojatnost da će se pomoći osobi u nevolji kada je prisutna jedna, dvije ili više osoba? 
Istraživanja pokazuju sljedeće pravilo: što je veći broj nazočnih potencijalnih pomagača, 
smanjuje se spremnost pojedinca da pomogne i produžava se vrijeme do pružanja pomoći. 


Zašto je to tako? Kada je samo jedan čovjek nazočan, osjećaj odgovornosti raste. Ako ništa 
ne učini to za žrtvu može biti kobno, a osoba koja nije pružala pomoć će se osjećati krivom. 


Kada su međutim i drugi prisutni, ne osjeća se sam odgovoran za sudbinu ugrožene osobe, 
nego se odgovornost dijeli na više osoba tzv. difuzija odgovornosti. 


Osim toga, ako već nitko ne priskače u pomoć valjda situacija nije toliko ozbiljna, a možda je 
već netko nazvao policiju ili hitnu pomoć. 


ALTRUIZAM 

Ponekad se drugima pomaže da bi se postigla neka osobna korist. Takvu vrstu pomaganja 
treba razlikovati od pomaganja radi ublažavanja tuđe patnje, ali bez očekivanja koristi i 
nagrade nego zbog osobnog zadovoljstva. U prvom je primjeru pomaganje sredstvo, a u 
drugom je cilj i stoga predstavlja altruističko ponašanje. Altruizam je izražen u težnji prema 
dobrobiti drugih, u postupcima pomaganja drugima bez očekivanja recipročne koristi ili 
nagrade. 


Važna psihološka osnova altruizma je empatija. Empatija je sposobnost uživljavanja u 
emocionalno stanje druge osobe, suosjećanje. Takvo suosjećanje snažno motivira altruističko 
ponašanje. 


OBLIKOVNJE UTISAKA ILI IMPRESIJE 


Čovjek dolazi u kontakt s raznim osobama, upoznaje nove osobe. Kako bi se lakše snašao u 
toj situaciji on te ljude kategorizira na osnovu prve impresije u dobre ili loše, mlade ili stare, 
ugodne ili neugodne... Takav način doživljavanja ljudi je često iskrivljen i netočan. Već nakon 
kratkog poznanstva reći ćemo za nekoga da je komunikativan i simpatičan, a za nekog drugog 
da je povučen. 


Impresija se formira na osnovi zapažanja: fizičkog izgleda, izraza lica, gesta, glasa, postupaka, 
informacija koje smo ranije čuli o toj osobi... 


Zakoni formiranja impresije 

1.) Stvara se cjelovit i zaokružen dojam iako ,,znamo“ samo neke osobine. 

2.) Neke osobine imaju veću ulogu u formiranju impresije, to su tzv. središnje osobine (npr. 
srdačan, hladan). 

3.) Osobine koje su prvo uočene znatnije utječu na formiranje impresije od naknadno 
uočenih. Kada su pozitivne osobine opažene prije negativnih, oblikuje se povoljniji dojam 
nego ako je percepcija tih istih osobina imala obratan redoslijed. 

4.) Logična pogreška, tj. pogrešna pretpostavka da neke osobine ,idu zajedno“. Na osnovi 
jedne izražene osobine neopravdano se zaključuje da postoji i druga osobina (npr. 
inteligentnijoj osobi se pripisuje maštovitost). 

5.) Halo-efekt : a) na osnovu jedne osobine stvaramo cjelovitu sliku o pojedincu (npr. ako 
smo nekog ulovili u laži zaključujemo da je loša osoba) 

b) na temelju općeg dojma procjenjujemo sve druge osobine (npr. nastavnik svaku osobinu 
kod svog miljenika procjenjuje pozitivno). 


Dakle, prvi dojam je dosta snažan i kasnije se dosta teško mijenja. Zašto? 
1.) Prvi dojam selektivno utječe na nove informacije o osobi. 
2.) Naša reakcija izaziva istovrsne reakcije kod druge osobe. 


STAVOVI | PREDRASUDE 


Odnos čovjeka prema pojavama koje ga okružuju najviše se iskazuje u njegovim stavovima. 
Sličnost stavova zbližava ljude, a razlike mogu biti uzrok nesuglasica i sukoba. 


Stav je relativno trajan, pozitivan ili negativan odnos prema nekoj pojavi, objektu stava. 
Objekt stava može biti bilo koja pojava u fizičkom ili socijalnom okruženju pojedinca (npr. 
osoba, događaj, ideja, predmet...). 


Tri komponente stava su: kognitivna, emocionalna i akcijska. 

Kognitivna komponenta se odnosi na spoznaje o objektu stava, emocionalna na osjećaje koji 
mogu biti pozitivni ili negativni, a spremnost na ponašanje spada u akcijsku komponentu ili 
ponašajnu. Akcijska komponenta još se zove konativna komponenta. 


lako je za stavove karakteristična relativna stabilnost, stavovi se ipak mogu mijenjati. 
Lakše je mijenjati intenzitet stava nego smjer stava (npr. iz negativnog u pozitivni stav). 


Činitelji koji doprinose trajnosti stavova 

1.) Selektivna percepcija — brže i češće percipiramo ono što je u skladu s našim stavom. 

2.) Selektivno pamćenje — lakše pamtimo one informacije koje su u skladu s našim stavom, a 
teže one koje su suprotne našem stavu. 

3.) Izbjegavanje situacija , ljudi, činjenica koje su u suprotnosti s našim stavom. 

4.) Uzajamna podrška — čovjek se druži s ljudima sličnih stavova. 


Odnos između stava i ponašanja 

Naše ponašanje nije uvijek i potpuno u skladu sa stavom. Naime na ponašanje osim stavova 
utječu osobine ličnosti i okolinski činitelji. Pod utjecajem okoline ponašanje ponekad može 
biti suprotno stavu (djevojka koja ima negativan stav prema alkoholu, pije ga zbog pritiska 
vršnjaka). 

Kada ponašanje osobe nije u skladu s njezinim stavom dolazi do kognitivne disonance 
(neusklađenosti). Posljedica kognitivne disonance je stanje napetosti i neugode. Pojedinac 
nastoji uspostaviti narušenu ravnotežu. Budući da je akcija već izvršena, usklađivanje se 
može postići samo promjenom prvobitnog stava (djevojka se uvjerava da jedno alkoholno 
piće ne dovodi do pijanstva). Primjer za kognitivnu disonancu na 235. str. u udžbeniku. 


PREDRASUDE 


Predrasuda je vrsta negativnog stava prema pripadnicima neke socijalne skupine. 


Najpoznatije i najčešće predrasude izražene su prema pojedinim rasama, etničkim i 
religijskim skupinama. Manje su izražene prema drugim skupinama (npr. ženama, 
invalidima...) Postojanje predrasuda vrlo je često osnova za postojanje sukoba između 
skupina. 


Predrasude imaju naročito izraženu emocionalnu komponentu, negativne emocije. 
Negativan odnos izražava se prema svakom pojedincu koji pripada grupi, bez obzira na 
njegove individualne osobine. Tom pojedincu unaprijed se neopravdano pripisuju sva 
nepoželjna svojstva koja se pripisuju grupi u cjelini. 


Jedan od izvora predrasuda je potisnuta i nagomilana agresivnost koju pojedinac nije u 
mogućnosti usmjeriti na stvarni uzrok frustracije nego je prenosi na skupine prema kojima 
nije opasno pokazati agresivnost. 


DISKRIMINACIJA 

lako predrasude mogu dovesti do neprijateljskih reakcija prema pripadnicima druge skupine, 
to se ne mora nužno dogoditi. Netko može imati negativan stav prema nekoj skupini, ali ga 
ne mora iskazati u ponašanju. Ponašanje u kojem se pojedini ljudi tretiraju različito zbog 
njihove grupne pripadnosti naziva se diskriminacija. Kod diskriminacije je izražena ponašajna 
komponenta. 


STEREOTIPI 


Stereotip je pojednostavljeno i preopćenito razmišljanje o pripadnicima pojedinih skupina. 
Naravno, moguće je da su neki pripadnici tih skupina stvarno takvi kakav stereotip o njima 
vlada. No, to sigurno nije točno za sve, ni za većinu pripadnika tih skupina. 


Stereotipi za razliku od predrasuda mogu biti i pozitivni, no to je rijetko slučaj. Također je 
manje izražena emocionalna komponenta, a time i ponašajna. 


Primjeri za stereotipe: bogataši su razmaženi, profesori zaboravljivi i rastreseni, mesari 
debeli, seljaci neobrazovani, Japanci marljivi, crvenokose žene temperamentne, deblje osobe 
dobrodušne...). 


PROROČANSTVO KOJE SAMO SEBE OSTVARUJE 


Percipiranje pripadnika određene grupe na negativan način, predrasude i stereotipi prema 
njima može dovesti do fenomena koji se zove proročanstvo koje samo sebe ostvaruje. 

Često se dešava da svoje negativne stavove prema nekoj osobi iskažemo, a da toga nismo 
svjesni. Na primjer, ukoliko netko ima predrasude prema pripadnicima drugih naroda, može 
se prema njima ponašati hladno i sumnjičavo. Naravno, druga osoba može reagirati na takvo 
ponašanje sličnim negativnim reakcijama. To još više može učvrstiti negativne stavove osobe 
s predrasudama. Njezino se proročanstvo ostvarilo! 


KAKO USPJEŠNO UČITI I BOLJE PAMTITI 


01) Ako je moguće uči uvijek na istom mjestu. 

02) Ukloni s radnog stola sve što bi ti moglo smanjiti koncentraciju (npr. časopise, 
igračke). 

03) Prije učenja prozrači prostoriju. 

04) Neka u sobi ne bude niti prevruće niti prehladno. 

05) Kad učiš nemoj istovremeno slušati radio, gledati televiziju, igrati igrice na 
kompjuteru. 

06) Uči redovito. Što se više gradiva skupilo, to ga je teže naučiti. 
Velika količina gradiva izaziva napetost, umor i rastresenost. 

07) Gradivo se lakše zapamti, ako ga učimo u više navrata kraće vrijeme nego 
dugotrajnim učenjem odjednom. 

08) Napravi dnevni pian učenja (što ćeš učiti, kojim redoslijedom i koliko dugo). 

09) između učenja dvaju gradiva napravi pauzu (oko 20 minuta). 

10) izbjegavaj učiti slično gradivo jedno iza drugog (npr. pogrešno je najprije učiti riječi 
iz engleskog, a onda riječi iz talijanskog jezika) jer bi se gradivo moglo pomiješati. 

11) Preporuča se napraviti i tjedni raspored učenja. 

12) Uči aktivno, a ne pasivno. Gradivo nije dovoljno samo pročitati već ga treba i 
prepričati vlastitim riječima. 

13) Nakon učenja ispitaj samog sebe (npr. izradi vlastiti test) ili zamoli nekog da te ispita. 

14) Najveći gubitak informacija je neposredno nakon učenja, prvih nekoliko sati i dana. 
Zato u tom periodu treba češće ponavljati gradivo. “oso Tipična krivulja 

Mos zaboravljanja. Ispočetka 
se brže zaboravlja, a 


kasnije se usporava 
“ tempo zaboravljanja. 


POSTOTAK ZAPAMCENOG 


Q MATERIJALA 


15) Nemoj učiti napamet tj. bez razumijevanja. Nastavno gradivo nastoj učiniti što 
smislenijim, povezuj novo gradivo sa starim. 

16) Ako ti je neko gradivo nejasno zamoli nastavnika da ga ponovno objasni. 

17) Nepoznate pojmove potraži u rječniku, enciklopediji ili na internetu. 

18) Izrađuj mentalne mape. 

19) Koristi mnemotehnike (npr. od niza riječi koje moraš zapamtiti uzmi prva slova i 
izmisli novu riječ). Primjer: Voda u kiselinu ne, možemo lakše zapamtiti kao VUK. 
ne. 

20) Važan činitelj uspješnog učenja je sposobnost odvajanja bitnih od nebitnih 
informacija. Ako pri učenju preopteretimo naše pamćenje nevažnim informacijama, 
teško ćemo zapamtiti bitne informacije. 

21) Kad učiš podcrtaj najvažnije pojmove i rečenice. 

22) Izradi vlastite bilješke, tj. ispiši pojmove koji su važni. Na taj način organiziraš i 
sistematiziraš gradivo. To zahtijeva više napora i vremena, ali povećava uspjeh u 
učenju. 


SATNI DAN! MJESECI GODINE 


